text:
Moveshon basa riba edat
MOVESHON BASA RIBA EDAT I INFORMASHON TOKANTE MINI HOMETRAINER! Moveshon pa muchanan bou di 18 anja: mester move tur dia modera te ku intensivo alomenos 1 ora . P.e. kana, kore baiskel of hunga. E aktividatnan ku wordu hasi mester ta basa riba mantenshon of drecha nan forsa, flexibilidat, coordinacion i pa fortalese nan wesunan. Moveshon pa adulto entre 18-55 anja: mester move modera-intensivo alomenos 5 dia di siman un mei ora pa dia. P.e.…
Dikon move mainta, merdia i anochi?
Kuminsa move mas tantu i sport ta nifika majoria biaha cu bo ta kuminsa cu un estilo di bida mas aktivo. Un desishon salu naturalmente, pero bo mester sa kuantu movimiento ta sufisiente i kon bo ta soru pa bo skohe e aktividatnan cu abo tin mester i cu bo ta keda persevera te ora e bira parti di bo estilo di bida. Pasombra asina so bo por keda disfruta di e beneficionan. I e…
Moveshon pa diferente motibu ta bon pa bo salu.
Aki un par di motibu dikon moveshon ta bon: • Movement regular ta baha e risico riba por ehempel atake, diabetis, kanser na tripa o preshon haltu • Moveshon regular ta judabo tene bo peso riba nivel • Moveshon ta bon pa bo wesunan, muskulonan I skarnirnan • Moveshon ta judabo ku bo salu mental Personan cu ta move hopi tin un mihor imagen di nan mes i no ta sufri di angustia I depreshon.…


c: text/html

text:
WILLEMSTAD – Pashèntnan lo keda perhudiká mas largu pa motibu di seramentu di sala di operashon na Sehos. E hòspital ta keda na su punto ku e no tin sufisiente sèn pa tene esaki habrí. Gobièrnu no ta intervení pasobra e ke klaridat promé den e finansanan di hòspital.
Entretantu ta e pashènt ta víktima i e lista di espera di 90 operashon pa siman ta bira ma largu kada siman. Den e temporada di 10 di yüli pa 17 di yüli tabatin 181 operashon planeá. Hòspital mester a kanselá 90 operashon. E siman binidero atrobe lo posponé 100 operashon.
Presidente di e Asosiashon di Spesialista Médiko na Kòrsou (VMSC) Alexander Saleh ta bisa tokante di esaki: “Mi no a tende nada konkreto kon e medida aki ta influenshá e pashèntnan. Pero naturalmente ta keda ingenuo pa pensa ku esaki no ta trese miseria.”
‘Ta keda ingenuo pa pensa ku esaki no ta trese miseria’ – Alexander Saleh, presidente di e Asosiashon di Spesialista Médiko na Kòrsou
E pregunta ta keda pakiko minister di Salubridat Públiko Suzy Camelia-Römer no ta intervení. Pero e ta bisa ku ainda e ta wardando su servisio di inspekshon ku ta investigá e finansanan di hòspital.
“Mi ta wardando e inspektor. Un minister no por tuma medida asin’ asina. P’esei mi a duna e inspektor òrdu pa investigá un ke otro i awe mi ta spera klaridat. A rekurí na SOAB tambe pa sostené e inspektor den e parti finansiero.”
Anteriormente kaba e minister a bisa ku e no ta di akuerdo ku hòspital no ta haña sufisiente sèn. I ku su servisio di inspekshon mester kontrolá esaki promé.
‘Un minister no por tuma medida asin’ asina’ – Suzy Camelia-Römer, minister di Salubridat Públiko
Direktor di hòspital Anthon Casperson ta bisa ku nan ta kolaborá na e investigashon di inspekshon. “E inspektor a pidi diferente dato i Sehos a dun’é tur. Djárason e hòspital a duna inspekshon e di dos raportahe di kontinuashon ku informashon amplio di e fluhonan di sèn. Pa medio di mas komprenshon den e fluhonan finansiero di sèn direktiva di hòspital ke por prueba ta unda e défisitnan finansiero aki ta surgi, unda e bùdjèt ta bai i ku asina e direktiva a tuma un desishon korekto i kontemplá.
Entretantu gobièrnu si a transferí 2.1 mion florin . Ku esaki hòspital por a garantisá entre otro e kuido di su botika, Casperson ta bisa. Pero e no ta sufisiente pa por habri e sala di operashon pa operashon no urgente. Esaki lo keda será un siman mas largu ku e dos simannan ku a anunsiá anteriormente.
Mas problema
I esei no ta e úniko problemanan ku hòspital tin. A para un parti di e kuido terapeutiko temporalmente. I a deliberá ku SVB pa por paga e salarionan di e luna aki.
Segun e direktor esaki awor ta garantisá. “Ta trata di 1100 hende di personal. E hendenan aki mester haña nan salario entre awor i aki dos siman. Pa motibu di e défisitnan un ratu esaki no tabata sigur. Pero a logra di salbaguardiá esaki.”

robotstxt: allowed

filter: keep


text:
ORANJESTAD – Departamento di Obra Publico, compania Mota Engil y compania di utilidad Setar ta informa pueblo di Aruba en general y specialmente nos automobilistanan cu ta haci uzo di e caminda principal di Oranjestad pa Santa Cruz, cu na e rotonde provisional di Caya Betico Croes y Watty Vos Boulevard, cu diasabra, 15 di juli 2017, ta bay cera e rotonde provisional parcialmente pa trafico.
Setar tin trabounan pa haci relaciona cu e proyecto di Watty Vos Boulevard y pa motibo di esaki tin cu cera parti di e rotonde menciona.
Trafico for di Sta Cruz direccion Oranjestad/ Sabana Blanco ta wordo desvia via di e caminda di Cumana pa Meiveld y pasa patras di ex edificio di Codemsa y bolbe bek riba e caminda principal di direccion Oranjestad/ Sabana Blanco. Trafico di Sabana Blanco ta wordo desvia direccion Sta Cruz y despues pa e caminda di Cumana pa Meiveld y pasa patras di ex edificio di Codemsa y bolbe bek riba e caminda principal pa direccion Oranjestad.
E desviacionan na e rotonde lo keda indica cu baricadanan y borchinan di aviso.
Ta cera e caminda menciona entre 7’or di mainta pa 6’or di atardi.
Trabounan lo tin un duracion di 1 dia di trabou.
Nos ta pidi bo(so) persona comprencion y cooperacion pa e trabaonan cu mester tuma lugar y ta pidi disculpa pa cualkier inconveniencia cu por surgi.


text:
Caribbean Journal Travelers’ Choice Awards ta bèk ofresiendo lo mihó di industria di biahe karibense konforme resultado di votashon di lesadónan di Caribbean Journal.
Tin nominashon den 20 kategoria, for di hotèl di luho te destinashon pa tene reunion te korporashon di kas luhoso. Sostené Boneiru pa medio di vota den e siguiente kategorianan:
Harbour Village – Mihó risòrt den área karibense
Lac Bay – Mihó bich den área karibense
Brass Boer – Mihó restorant den área karibense
Boneiru – Mihó destinashon di aventura den Karibe
Boneiru – Mihó destinashon kulinario den Karibe
Cadushy Distillery – Mihó destileria di ròm karibense
Tin un opshon tambe pa inskribí nominadonan i nos ta konsehá bo pa hasi esaki pa e kategorianan pa kua Boneiru no ta nominá ainda.
Klek riba e lenk akí: https://www.surveymonkey.com/r/TPXF89P pa vota pa Boneiru!
Bo voto ta konta, pues kompartí e lenk akí ku tur hende ku ke mira Boneiru trese algun viktoria kas.
Votashon ta posibel te ku 31 di òktober 2021; dia 15 di novèmber 2021 ta anunsiá e resultadonan.


text: KRALENDIJK – Sindikato AFBW despues di 54 aña, awor bou di presidensia di Cherrel Kwidama, a firma statutonan nobo. E presidente nobo a primintí su direktiva ku despues di 6 luna lo tin kambionan den e sindikato i nos ta pará na 6 luna despues. Algun trabou ku a wòrdu hasi ta entre otro renobashon di e kas sindikal na kaya Korona, réstrukturashon di shòpstiwertnan i a traha riba kambio di statuto. E akto históriko aki a tuma lugá djamars atardi na ofesina di notario Aniek Schouten. Roderick Groenman, remplasando notario Schouten a firma e statutonan den presensia di miembronan di direktiva di AFBW, koleganan sindikal di USIBO i Prensa. Den e statuto nobo i adaptá ku a wòrdu firmá, a amplia entre otro e kontenido ku un kantidat di 20 punto aserka ku ta forma un total di 36 artíkulo i a amplia tambe posiblidat ku trahadónan di mas sektor por afiliá na AFBW. Aktualmente AFBW ta konta ku un total di masomenos 400 miembro i vishon di e presidente nobo ta pa yega un total di 600 miembro. Sr. Ewald Abdul, komo promé presidente di e sindikato ku tabata pará na kuna di e promé statutonan 54 aña pasá tambe tabata presente pa e akto importante aki.


text:
E clash entre e campeon di Aruba di temporada pasa y e actual lider di campeonato di e anja aki semper tabata bay ta hopi interesante, por lo menos riba papel! Ta p’esey deporte ta exisiti, pa competi contra otronan den un ambiente sano, pa mehora y supera bo mes cada bes mas. Ta hopi expectativa mes tabatin p’e wega aki, y e no a defrauda. Estrella cu un victoria lo a aumenta nan liderato riba tabla di posicion di ‘division di honor’, Nacional en cambio, ganando di Estrella lo pasa pa comanda e tabla.
E wega for di pitaso inicial a cuminsa cu hopi velocidad y energia pero alaves tambe cu hopi tactica, e oncena nan tabata bon para riba cancha, ta manera un wega di ahedres pero riba un veld di futbol. Mientras cu e dos ekiponan a cuminsa ataka otro ferosmente, por a observa cu Estrella ta un cuadro hopi bon para den defensa, ancra pa Pancho Croes y David Dubero, nan atakenan ta cuminsa generalmente di atras pa e volantenan cu ta distribui pa e delanteronan, un systema di posesion y rotacion di bala, defensor y capitan Pancho Croes mes tambe sa subi den atake tin biaha, pero no por a hasie mucho den e wega aki. Nacional su wega ta un di ‘pressing’ halto, kiermeen nan mesun hungadonan mas adelanta manera Devis Oliveros (cu por cierto ta cubri hopi tereno), Valdo Leocadio y hasta Edward Clarissa, ta defende ariba p’abo, un systema cu ta rekeri un condicion fisico enorme. E bataya entre e dos oncena nan aki tabata wordo dicidi den duelonan individual duro entre hungadornan clave. Estrella tabata un toke mihor cu Nacional den e promer 25 minuutnan cu yegada nan mas precies, pero poco poco por a wak con Nacional a cuminsa pusha Estrella mas atras y a cuminsa domina e wega, asina mes toch Estrella tabata haya algun salida pero no hopi mane den cuminsamento. Cu hopi esfuerso fisico Nacional tabatin e bala mas y mas te ora cu halftime a yega, e hecho cu Kenroy Ranger, e estelar delantero di Nacional a haye hopi biaha den posicion off-side, tabata indicacion cu algo tabata pasando ey dilanti, dus, yegada y penetracion tabatin sigur pa e norteronan. Otro momento clave tambe den e promer tempo ta cu un pilar den defensa di Estrella, David Dubero, a cai lesiona apesar cu el a sigui hunga asina mes, pero mester a bandona wega na cuminsamento di e di dos tempo. Halftime a bay aden 0-0, pero un empate sin gol cu sabor dushi di un tremendo competencia y exhibicion di futbol. Un wega competitivo pero sportief cu un carchi geel so te na e punto ey, pero no pa wega bruto si no pa protesta, duna na Valdo Leocadio, capitan di Nacional.
E segundo tempo a cuminsa cu Nacional den mesun situacion cu na final di prome tempo, cu dominio pero no contundente paso Estrella tambe tin su cualidad nan, ta pa algo nan ta na top di e tabla ademas di ta campeon di Copa Betico Croes.
Despues di hopi lucha di ambos banda, un gol a cai al fin na minuut 66, pero pa via di penalty pa Nacional, despues di un foul riba Kenroy Ranger den un penetracion peligroso den area penal. Penalty cobra pa Devis Oliveros pa su di 12 gol di temporada pa duna su ekipo un minimo bentaha den e wega. Estrella a responde y casi a haya un penalty nan mes na minuut 68, pero referee no a bay di acuerdo cu e caida di Norvianel Naar den area penal tabata debi na accion di e defensor di Nacional, apesar di protesta di Naar e wega ta sigui mes cos. Na minuut 72 ta yega un momento crucial den e wega na unda e incansabel Kenroy Ranger di Nacional a los di su “man-decking”, ora Pancho Croes un par di seconde previo a sali bay busca e bala te den medio campo, lagando su posicion den defensa central, pa purba inicia un atake pa su ekipo, pero despues di un interception di Devis Oliveros di Nacional y un pase perfecto pa Ranger, cu a saca probecho di su velocidad relampago a bay straight mei mei den e buraco chikito cu a keda den e linea defensivo di Estrella, pa drenta area penal, balia e portero Jesus Fria cu a sali for di su gol, hasi e wega 2-0 pa Nacional. Ta un par di seconde so a tum’e pa scapa pa logra e gol aki pa su number 15 y top goleado di ‘division di honor’.
Estrella ainda no a baha cabes apesar di e gol impactante di Ranger, cualke otro ekipo lo a cai for di otro na un momento asina, no Estrella! Despues cu e ‘naranjadanan di Santa Cruz’ a haya un tiro liber na minuut 81, tiro duro di Dwayn Raven cu e portero di Nacional no por a controla, unda dos hungado di Estrella a “hustle” pa pusha e bala paden, pero cu e promer toke Norvianel Naar ta haya credito p’e gol di descuento di Estrella. Den e ultimo minuut nan tenso Nacional a logra wanta e anotacion pa sigura nan victoria contundente riba un adversario digno den Estrella. Ta hopi hende a yega na remarke pa ‘man of the match’ e anochi fabuloso aki, pero ta Kenroy Ranger a keda cu e distincion ey. Futbol por a celebra e anochi aki, fanaticonan cu a yega stadion a disfruta y a bay cas convenci cu na Aruba sigur nos por! Asina aki tambe Nacional a empata Estrella y Dakota cu 32 punto riba tabla, pero cu miho diferencia di gol Nacional ta comanda awor, Estrella number dos y Dakota ta den di tres puesto den ‘division di honor’ di Aruba su futbol.


text:
LOCALIDAD OAA / ONLINE
Mester tin propio device/ laptop y accesibilidad na internet.
Den e curso aki bo ta siña diferente competencia riba tereno di: Planning & Organization/ Customer Focus/ Time Management/ Stress Management/ Communication. E ta pa un trahado por familiarisa su mes cu un organisacion, preparando su mes pa retonan cu e lo por enfrenta den un compania y con e por maneha e reto nan exitoso y sinti su mes bon y productivo pa ta un ganancia pa e organisacion. Mester por domina Ingles, ya cu e idioma di e materia ta na Ingles. E curso ta interactivo na Papiamento.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website


text:
Tanto Minister Otmar Oduber como e taxi centralnan a tene un conferencia di prensa pa asina trece nan punto di bista, cual ta hopi diferente, riba e regulacion di permisonan pa taxi. Di un banda, nos ta haya cu minister Otmar Oduber ta bisa cu e ta para banda di e taxistanan y di otro banda, nos ta haya un oposicion feroz, caminda cu e taxistanan ta contra di e ponencianan di e minister, argumentando cu e regulacion cu e ta biniendo cun’e ta uno inhusto y cu sigur lo afecta nan como persona, nan famia y financia.
A haci hopi pa taxistanan
Ora cu e gobierno aki a sinta, a firma un protocol cu e taxistanan, segun Otmar Oduber. A bringa te na ultimo loke ta trata un nombramento di un gran cantidad di taxi den tapara di campaña na 2009, ora ya caba cu e gobierno tabata bayendo cas, cu nan a nombra un cantidad di hende y a para esey.
E mandatario a splica cu a firma un protocol caminda cu a reconoce dianan di vacacion pa taxistanan cu nunca antes tabata existi, pasobra nan ta emplea riba nan mes, nan no ta doño di nan permiso y nan no tabata tin derecho riba vakantie. E minister a reconoce e derecho aki. Asina ey a mira cambionan cu a tuma luga, por ehempel cambionan fiscal, cu a haci posibel cu e taxistanan, cu en bes di 4 aña pa cambia nan auto y haya un impuesto preferencial y a cambia esey pa 3 aña. Si tin un minister cu a para banda di e taxistanan ta su persona. E lo keda haci’e pasobra nan ta e miho embahadornan cu nos tin pa nos turistanan aki na Aruba y mester por duna nan e instrumentonan pa nan por traha manera mester ta. Ora cu mira Dangui Oduber y Speed Andrade, cada biaha ta purba di trece cosnan padilanti, pa loke ta e MB cu a wordo publica como si fuera cu e minister lo ta bisa cu nan ta hendenan cu no ta traha cu calidad of nan falta di calidad of cu nan no ta di confia, ningun caminda den e MB ta poni algo den e direccion ey.
Proteccion
Al contrario, den e caso aki, e MB atrobe ta pa proteha e propio taxistanan, pa sigura calidad den transporte publico, pa sigura cu nos ta keda sigui brinda e siguridad necesario den transporte publico y diaranson awo minister a invita tur bond di taxi a splica nan un biaha mas riba e MB cu a wordo publica aki.
Taxistanan preocupa
Di otro banda nos ta haya e taxistanan, cu ta miembro di e cinco diferente taxi central nan, esta TAS, Diamond, Professional, ATC y A1, ta sumamente preocupa cu e regulacion nobo cu e minister ta bin cun’e. John Croes, kende tabata presidente di TAS y miembro actual, ta conta cu den pasado tambe, specialmente durante campaña, minister di transporte semper a yama nan pa tuma un decision riba cualkier cos cu mester wordo haci, semper a yama e taxistanan pa sinta na mesa cun’e pa discuti riba e decision cu e ta bay tuma. Pero e biaha aki a mira cu el a tuma decision sin yama e taxistanan, sin bisa nan nada. Pa tal motibo a dicidi di yama un conferencia di prensa pa mustra nan desacuerdo na prome luga y Croes, como ex presidente di TAS y tambe como un di esnan cu tambe ta den 65 aña di edad, ta haya cu atrobe decision ta wordo tuma sin pia sin cabes. Mescos cu diferente otro decisionnan cu no lo bay aden pasobra e ta bira algo politico, pero tambe ta decisionnan cu ta wordo tuma sin tene contacto cu e hendenan concerni. Por ehempel Croes, cu 25 aña den taxi y 20 aña cu TAS, tin hopi experiencia y a pasa den hopi cos. Den pasado a yega di welga y hasta demostra contra su mesun gobierno. E tempo ey Croes tabata cu minister Briezen. A pone un welga contra dje cu tabata su propio gobierno. A blokia aeropuerto e dia ey. Algun di nan a haya boet, pero despues a wordo cancela. Pero a rabia asina tanto pa e motibo tambe a tuma un decision sin tuma contacto cu nan. Ora cu ta yama purba di haya su persona, no por a haya contacto cu e minister, of e tabata sconde, etc. A mustra su persona cu te aki e taxistanan a yega y ora a mira cu cos ta serio cu aeropuerto a wordo blokia cu turistanan ta baha maleta banda di e rotonde, cana bay paden, e ora a mira cu cos ta serio. E ora a dicidi di yama un reunion pidi pa para e welga. A sinta na mesa y yega na un acuerdo. Pero awor atrobe, tin cu bisa, cu si tin cu bay all the way, ta haci’e. Loke a sali den corant awe y den e dianan cu a pasa y tambe via Whatsapp, no ta aceptabel, ni pa TAS ni pa ningun di e otro central nan. Presidente di TAS a pidi Croes pa habri e conferencia, pa motibo cu e ta un di e mas bieunan, como chauffeur di taxi y a dicidi di haci’e y cu si nan mester bay mas leu, nan lo bay mas leu, Croes a splica.
Traspaso
Un di e preocupacionnan cu tin awor aki ta articulo 2 cu e minister kier kita e traspaso di e taxi chauffeurnan na su famia of persona di confiansa. En bes cu e gobierno of cualkier gobierno yuda un ciudadano progresa y sinti su mes satisfecho di e gobierno, ta pone Blanca Orman, kende ta un taxista, kende a “hereda” su permiso for di un mayor di dje, sinti hopi defrauda y desapunta y ta disgusta. No sa cuanto palabra Orman por a expresa esey, el a bisa. Cu ta kita e derecho pasobra el a haya e permiso for di su mayornan, el a pase y su intencion ta cu si e no por sigui of si e ta incapacita pa cualkier cos cu a pasa, accidente of malesa, e por tabata tin e opcion di pas’e pa su yiu of un famia, cu lo por percura di loke ta sosode den famia. Awor aki ta kita e derecho di traspaso. No ta perhudicando e taxista so, ta perhudicando e taxista su famia, ta perhudicando su posicion economico, ta perhudicando su futuro, tur locual cu tin di haber ora cu ta kita su derecho pa pasa e permiso of pa wordo manteni despues di un malesa cronico of dificil cu e no por stuur mas. Esey ta un cos cu te ainda Orman no por pensa dicon el a tuma e decision ey, pakico el a tuma e decision ey. No por pensa ningun motibo logico cu e minister por a pensa riba esey. Tabata algo cu semper a sosode y den su gobernacion tambe a sosode, pasobra el a haci traspaso pa varios otro taxista y no tabata tin ningun indicacion grave cu el a tuma e decision di cambia esaki.
Si e no tabata di acuerdo di dje, for di ora cu el a drenta gobernacion, e por a alerta cu esaki ta su maneho, esey e kier pa wordo haci. Pero e no a haci’e. El a bay di acuerdo cun’e, el a haci traspaso nan y awo diripiente, sin ningun aviso, sin yama e taxistanan. Nan ta envolvi, por a duna nan e importancia di avisa nan kico ta bay pasa pa sa kico e taxistanan ta bay argumenta cun’e.
Chauffeur assistent
Otro cos mas cu e Minister a menciona den su disertacion na prensa, ta e asunto di “hulpchauffeur”. Akinan tambe Orman a menciona cu pa pone hulpchauffeur cu ta wordo regula pa DTP, pero con tin un siguransa cu e hulpchauffeur ey ta bay percura pa e taxi haya su placa. E hulpchauffeur por traha y despues cu e caba, e ta bay. Ken ta bay para responsabel. P’esey e taxistanan tin su personanan di confiansa cu sa di experiencia. Un hulpchauffeur no ta bira uno di un dia pa otro. E ta traha pa otro taxistanan. Ta haya tende cu e ta cumpli bon, e ta trece placa na ora y p’esey ta sigui cu e persona ey. Cu ta bin cu regulacion, pero e regulacion ey mester ta hopi mas estricto pasobra ta perhudicando e persona, Orman a menciona.


text:
KRALENDIJK — Awe 19 di yüli fundashon BIATA a firma na notario i ta kompletamente kla pa nan reto i proyekto nan na kaminda. Fundashon BIATA ta para pa Bonaire Internation Art & Talent Academy, a ser krea ku e meta pa yuda mucha i hobennan deskubri i desaroya nan abilidat, talento i pashon. Esaki pa medio di guia profeshonal atrabes di arte, kreatividat, ekspreshon, moda i beyesa. Stimula e mucha of hoben i yudando e konose su mes i yega na un miho vershon di su mes pa na momentu ku e mucha of hoben aki ta bon ekipa, e por ser un suidadando ehemplar. Kreando lider i dunando bek na komunidat.
E fundashon aki ta konsisti di Presidente: Jonhirck Anthony Vise presidente: Gilberto Martis Sekretaria: Indra Sedney Tesorera: Jathalie Allee i Magaly Sumter komo miembro.
Pronto e fundashon aki lo bai splika publikamente tokante nan plannan i por kuminsa bisa ku nan lo tene nan prome evento dia 15 di ougustus binidero.
Nos ta desea e fundashon aki tur klase di eksito di awo pa adelante.
FUENTE: LIVE 99 FM


text:
WILLEMSTAD – Empresario di agrikultura na Kòrsou no por demandá sèn di e fondo nashonal di konstrukshon di dos mion florin, ku gobièrnu a pone na banko PBS. A fris e dunamentu di kredit te próksimo aviso.
Agrikultor no ta haña nada tampoko serka Obna (Banko di desaroyo di Antia Hulandes), ku te ku lantamentu di e fondo di agrikultura tabata é dunadó di kredit pa agrikultura, krio di bestia i peskeria.
Plannan pa agrikultura duradero
Minister Suzy Camelia-Römer di Salubridat, Medio Ambiente i Naturalesa a anunsiá poko tempu pasá ku den sinku aña Kòrsou mester tin agrikultura duradero.
Segun kunukero Wendel Alberto, tesorero di e koperashon di agrikultura na Bandabou, esaki ta posibel basta gobièrnu sostené e agrikultornan finansieramente, introdusí legislashon fisiosanitario i aktua severamente kontra ladronisia i vandalismo.
No ta konosí ki tempu por bolbe entregá petishon pa un fiansa di e fondo di agrikultura. “Minister Camelia-Römer a indiká ku e fondo di agrikultura ta den revishon”, segun Wilbert Geertruida, presidente di Adeck, e asosiashon pa negoshi mediano i chikí.
Tin muchu opstákulo
Segun Geertruida promé ku e medida ministerial aki, tambe tabata kasi imposibel pa haña un fiansa di e fondo. “E petishonario mester entregá un business plan, kumpra e produktonan nesesario e mes i entrega e bòn di esaki, i kumpli na hopi otro eksigensia mas”, Geertruida ta bisa. “Tin muchu opstákulo. E resultado ta ku den kuater aña di tempu di e dos mion ku tin disponibel a duna solamente 100 mil na fiansa.
E presidente di Adeck ta spera ku e kredit di agrikultura lo bira disponibel pronto, ku kondishonnan mas fleksibel, pa asina empresario desapuntá ainda por bini na remarke pa un fiansa.


text:
E aña aki Colegio ta existi 60 aña. Den e decadanan aki scol a yuda miles di alumno Arubiano riba caminda pa bira adulto. Cu esaki Colegio Arubano a adkiri un luga importante den enseñansa di nos isla. Na 2019 lo tin hopi actividad y celebracion pa tur alumno, personal, ex-alumno y otronan relaciona cu scol.
Parada di Carnaval: 1e di maart 2019
Colegio ta cuminsa den e temporada di Carnaval, cu e atraccion cultural mas grandi di Aruba y pa e scol. Dia 1e di maart proximo di 10:30 te cu 13:30 a organisa un parada di Carnaval pa tur alumno, docente y personal rond di scol. E banda Buleria y Massive Brassband lo compaña e alumnonan. E ruta di e parada ta via Entertainment Center – Dakota, ta tuma direccion pa Banco di Caribe, ta drenta Vondellaan pa bolbe Colegio. E parada ta masha special: ta mas cu 22 aña pasa cu a organisa un jump-up pa e alumnonan y personal di Colegio Arubano.
T-shirt cu logo “60 jaar Colegio Arubano”
Durante e parada e alumnonan por bisti e T-shirt cu e logo, specialmente diseña na ocasion di 60 aña di existencia di Colegio Arubano. E benta di T-shirt a cuminsa caba.


text:
WILLEMSTAD – Sektor empresarial a pèrdè algun mion florin durante dje dianan di interupshon di koriente na Kòrsou. Esei Kamara di Komersio ta konstatá preliminarmente. Aqualectra mientrastantu ta splika ku ainda e situashon ta delikado i ku ta e sistema di protekshon ta okashoná e problema.
Esaki a kondusí na e dos último interupshonnan serio, di kua esun di djabièrnè a dura mas ku 26 ora. En total den 1 siman Kòrsou a sufri mas di 40 ora di black out, riba djaluna, djaweps i djasabra último. E promé black out, segun e splikashon di Aqualectra tabata debí na Covid- 19. Tin vários empleado malu òf den karentena loke ku ta difikultá mantenshon dje ekiponan.
Neysa Isenia, hefe Finansiero di Aqualectra ta splika: Aqualectra ta produsí koriente na 66 kilovolt. Ora ku e yega na un kas e ta 12 kilovolt. Den ret ta transformá e koriente di 66 pa 30 kilovolt- tin kliente grandi ku ta kumpra riba 30 kilovolt- i despues e ta sigui bah’é na 12 kilovolt. Ora ku tabata produsiendo e koriente, e tabata drenta ret, na voltahenan muchu mas haltu ku 66.
E mashin ta haña e mensahe ku e mester bai traha mas duru. Na su turno e sistema di protekshon ta aktivá i ta paga e mashinnan, pa evitá ku nan no ta drei demasiado duru i ta kibra. Segun Neysa esei tabata e liña kòrá dje problema.
Aqualectra no sa kiko a pasa ku e voltahe ta deregulá ku ta pone e sistema di protekshon aktivá, paga e mashinnan i okashoná e black out. Pa por determiná esaki, tantu Aqualectra komo gobièrnu -imparsialmente – a kuminsá un investigashon.
Neysa Isenia ta kontestá e pregunta si por ta trata di un òf otro forma di bòikòt.
Minister Steven Martina, enkargá ku Aqualectra a bisa djaluna durante un konferensha di prensa, ku el a instruí Aqualectra pa strukturalmente introdusí un maneho di kompensashon. Den e kaso dje último interupshonnan di koriente, esei ta nifiká ku lo por duna un asina yamá “tegemoetkoming” pa e inkonbeniensia ku e interupshon di koriente a kousa. Tambe Aqualectra mester fasilitá e dunamentu di informashon relashoná ku e dunamentu di daño di perhuisio pa motibu ku koriente a kai afó.
E komersiantenan ku a pèrdè hopi sèn den e dianan aki debí na e black out, solamente no por spera muchu kos. E kompensashon lo ta prinsipalmente relashoná ku ekiponan ku a daña. Segun Billy Jonckheer, presidente di Kàmara di Komèrsio, apesar ku e kantidat di interupshon di koriente na Kòrsou último tempu a baha hopi, e tres dianan di black out ta un situashon hopi dramátiko.
Billy Jonckheer
Kámara di Komèrsio no ta kere ku ta posibel pa tin un di dos kompania di utilidat banda di Aqualectra. “Nos komunidat ta hopi chikí i ta hopi difísil pa tin dos kompania ku ta hasi meskos”. Loke ku mester sosodé ta mester kuminsá hasi uso mas tantu posibel di energia alternativo, entre otro panel di solo i usa bientu. Billy Jonckheer:” Monopolio ta un kos ku ta nos no ta di akuerdo kuné. Nos ta kere den un merkado habrí, pero e ta difísil pa haňa kompetidornan den un merkado asina chikí, ku ta bai hasi e invershonnan kuantioso, pa por sirbi komunidat ku koriente.”
Eks presidente komisario di Aqualectra Ruben Suriel i miembro di Fundashon Akshon Sivil, ku a hasi un enkuesta sivil di Aqualectra, no tin konfiansa den un investigashon ophetivo na Aqualectra.
Nada no a kambia
Ruben Suriel tabata presidente komisario di 2006 pa 2007. For di e tempu aki tabatin hopi problema na Aqualectra, ku ta resultando den entre otro e interupshonnan serio di koriente awendia.
Billy Jonckheer
Segun Suriel, di un manera òf otro, mester buska un hende independiente pa saka tur e hendenan ku historia den Aqualectra. E ta konvensí ku e hendenan ei mester bandoná Aqualectra pasobra nan no a siña di nan fayonan.


text:
WILLEMSTAD – Un kolaboradó di e fundashon di mantenshon di naturalesa Stichting Uniek ta haña un aksidente durante di su trabou den su vehíkulo di trabou. Esun ku a kousa e aksidente ta resultá di no ta sigurá, e no tin reibeweis, i e no tin entrada. E outo tin hopi daño i e gastunan ta subi. Na Kòrsou esaki ke men ku bo mes mester paga mayoria di e gastunan di garashi.
“Pasobra”, Theo van der Giessen, direktor di e fundashon ta bisa: “bo no por ranka pluma for di morkoi”. E fundashon ta man na kabes. Riba Facebook nan ta hasi apelashon pa donashon pa por paga e gastunan. Theo i e kompania di seguro Ennia ta haña ku polis ta hasi muchu poko pa evitá stürmentu sin seguro.
Na Hulandes. Outor Kim Hendriksen
E relato di Stichting Uniek no ta pará riba su mes. “Awor ku hende tin ménos sèn di gasta pa motibu di krísis ekonómiko i desempleo haltu, por sosodé ku hende mester skohe entre un seguro òf nan pan di kada dia”, Faisel Brons, eksperto di daño di e kompania di seguro Ennia ta bisa. “No ta nada nobo pero e kantidat ta oumentá si.”
Segun Forensys tur dia tin un promedio di 36 aksidente di outo ta sosodé na Kòrsou. Anualmente esaki ta nifiká 1256 dalmentu di outo kaminda ta trata di un dalmentu ku un outomobilista sin seguro. Den e kaso ei e outomobilista ku sí tin seguro mes mester paga e gastunan di e dalmentu, si e no tin un seguro Casco plus òf All Risk.
Segun Van der Giessen e gastunan lo ta haltu: “E daño, na e outo so, ta bai kosta nos 15 mil florin. Gastu haltu asina por kaba ku e fundashon.” E ta kunsumí ku e hóben a haña solamente un but. “Mayan kasi sigur e ta drenta un otro outo trankil di dje.”
E Lei Di Seguro di Responsabilidat Sivil di Vehíkulo Motorisá ta preskribí ku tur hende ku subi kaya ku un vehíkulo motorisá mester tin un seguro. E kastigu ta un but ku ta paga na OM. E suma aki no ta yega serka e otro partido si ta trata di un aksidente.
But i detenshon
Segun Ivo Out, fiskal enkargá ku e kartera di tráfiko, e maneho den e tipo di kasonan aki ta duna but i maneho di residivismo. Out: “Si un persona asina kousa un dalmentu di outo mas ku un bia, miéntras ku e no ta sigurá, e ora ei e eksigensia penal ta detenshon.”


text:
Durante dia di entrega di lista na Censo, Bon Dia Aruba a acerca e 10 partido entregando lista con nan opinion ta riba e partimento di asiento. Pues sigui e ley (Kiesverordening) actual cu ta dicta secuencia of sigui e cambio pa parti asiento segun e cantidad di voto.
E manera di parti asiento aki ta bay contra di e Kiesverordening cu ta na vigor actualmente. Mirando cu ta a base di number riba lista e asientonan ta wordo parti. Sinembargo candidato riba lista di MEP, Dangui Oduber a entrega un proposicion pa cambia e aspecto aki di e ley, pero no a logra pa pasa esaki na tempo pa dia di entrega lista.
Aki bou por lesa e pensamentonan di e partidonan.
MAS
Di parti di MAS, lider di partido Holmo Henriquez ta splica cu e no ta contra pa parti asiento segun cantidad di voto. Pero e ta subraya cu e no lo haci algo contra di e ley.
“Nos partido ta sostene e cambio aki den e Kiesverordening, pero no ta asina cu nos ta kere nos por bay contra ley. Si mester yega na corte ta algo cu no tin sosten di Conseho Electoral. Nos ta prefera pa sigui di acuerdo cu e ley.”
RED
Red Democratico a palabra internamente y tur candidatonan a firma un “Gentlemen’s Agreement” unda cu a stipula cu e persona(nan) cu haya mas voto lo haya derecho na e asiento(nan).
CURPA
Segun lider di partido Christina Lampe, CURPA no tin ningun acuerdo interno pa parti asiento segun cantidad di voto. Pues nan tambe ta sigui e ley vigente.
ABO
Lider di partido Elton Lioe-A-Tjam ta expresa cu no ta solamente e aspecto aki di e Kiesverordening mester wordo cambia. “Den nos partido, ningun hende ta scoge pa number. Y sigur si un di nos candidato yega na mita di e kiesdeler, nan ta haya e asiento.”
PPA/UPP
PPA of UPP tambe a indica cu nan ta sostene e cambio unda e candidatonan cu mas voto, por sinta den parlamento.
MEP
Lider di MEP Evelyn Wever Croes ta expresa: “Pa ley nos ta mara na e number y secuencia di lista, pero nos a palabra internamente den conseho di partido y a dicidi di ehecuta e concepto aki toch.”
POR
POR a firma un acuerdo unda tur candidatonan ta sostene e punto cu si haya asiento ta parti esaki pa e personanan cu a haya mas voto.
RAIZ
Lider di partido Ursell Arends di su banda ta expresa cu e candidato cu mas voto lo representa nan partido den parlamento.
AVP
Candidato riba lista di AVP y actual parlamentario Chris Dammers a comenta cu partido AVP ta contra e cambio den e Kiesverordening. “E ta un ley cu nos por wak cu a crea problema den Reino caba. Por ehempel na Sint Maarten unda cu ta bira un guera pa haya voto y e idealismo di e partido no ta importante mas.”


text:
LEY DI PUSHI?
Analisando e problematica di cacho actual, e comision di accion no por cera wowo pa e problematica cu Aruba ta enfrentando tambe cu tanto pushi sin doño, y e peliger cu nan ta forma pa nos fauna.
Pushi ta un especie cu ta busca cuminda den anochi y ta animalnan suficiente chikito, manera algun di nos parhanan, of koneunan chikito ta victima di esey. Pues, no ta e boa constrictor so ta e problema, sino e pushi di mondi tambe.
Pushinan indesea tambe ta wordo treci na e ‘kill cage’ door di nan doño, of nan ta wordo benta den mondi. Tambe tin algun adres caminda demasiado pushi ta biba of frecuenta.
Enberdad no tin ley pa atende cu pushi ainda, pero e comision di accion a trece algun idea padilanti y ta papiando cu diferente departamento di gobierno con pa huntu cu stakeholders y NGO’s un biaha mas, mescos cu awo cu e Plan Nacional aki, por yega na un solucion duradero tambe pa cu e problematica di pushi.
Pa awo ta a traves di campaña di promocion di stima mi mascota of conscientisacion con pa ta un doño responsabel, lo stimula e parti di Aruba su poblacion cu tin di haber cu pushi, pa haya sa e minimo con pa contribui pa nos tin menos pushi eifo.
Manera a wordo ilustra den e otro partinan di informacion tocante e Plan Nacional, e plan ta parti den fase di accion inmediato y tambe accionan a corto y largo plaso. Awo nos tin solamente e ley di cacho. E idea ta pa den futuro bini cu un ley cu ta na bienestar di tur animal.


text:
Subsidio
Subsidio pa Mayor
Gobierno di Aruba ta duna un ayudo financiero extra na e mayornan cu tin derecho riba bijstand y cu tin yiu of yiu(nan) di criansa cu ta bayendo scol. Por haya mas informacion tocante e ayudo financiero na:
Gobierno di Aruba ta duna subsidio pa buki, grafische rekenmachine y pa transporte publico liber pa yiu(nan) cu ta bay scol. Mas informacion:
Subsidio pa Directiva di Scol
Gobierno di Aruba ta inverti den e sector di enseñansa a traves di subsidio. Por haya informacion di e proceso di subsidio y e condicionnan bou di cual e Directivanan di Scol ta ricibi subsidio aki:
Scroll To Top


text:
Entrante 1 juni 2018 SVb no ta acepta cheque mas
Siguiendo banconan na Aruba cualnan no ta bay otorga ni acepta cheque mas, nos ta den preparacion pa dentro di poco tampoco no lo acepta cheque mas. E maneho aki ta drenta na vigor entrante prome di juni 2018. Esaki ta significa cu SVb no ta acepta ningun cheque mas como pago entrante prome di juni 2018.
SVb pa un tempo largo caba ta ofrece diferente forma unda por haci pago na SVb na un manera seguro y eficiente. Nos ta acepta pago efectivo, pero tambe nos tin e machine di atm. Ademas por haci pago mediante banco y online banking. Den tur e diferente formanan aki sigur cada organisacion por acomoda su mes cu un forma di paga mas conveniente y sigur.
Prima di Seguro di Malesa, Seguro di Accident y Cessantia
Doñonan di trabao (compania, stichting of organisacion) cu ta haci pago di prima pa seguro di malesa y accident tambe cesantia por keda haci esaki na nos Departamento di Inning, situa na Vondellaan 19E (prome piso), of por haci e pago riba e cuenta di banco di SVb.
Nos orario di caha ta di dialuna pa diabierna, di 8:00 am te cu 11:45 am y di 13:00 pm te cu 15:00 pm. Por paga cu efectivo tambe mediante carchi di ATM.
Pagonan mediante banco por wordo haci riba e siguiente cuentanan di banco:
Prima di Seguro di Maleso y Accident:
Aruba Bank: 19 22 616
RBTT Bank: 30 59 499
Banco di Caribe: 801765-01
Caribbean Mercantile Bank: 92 39 3106
Prima di Cessantia:
Aruba Bank: 19 22 517
RBTT Bank: 12 60 243
Banco di Caribe: 822014-01
Caribbean Mercantile Bank: 90 27 3501
Pa pago mediante banco nos ta recomenda pa specifica e werkgeverscode di e compania pa cual ta haci pago, tambe e tipo di prima pa cual ta haci pago, acompaña pa e temporada y aña di aanslag of si ta pa un areglo di pago.
Rijbewijskeuring
Pago pa e factura di rijbewijskeuring por wordo haci cerca Departamento di Finansas, situa na nos oficina principal na Caya Punta Brabo 19, Eagle, riba e prome piso. Por paga cu efectivo tambe mediante carchi di ATM. Ademas por paga mediante banco riba e siguiente cuenta:
Aruba Bank: 22 87 91 (Sociale Verzekeringsbank Aruba – BGD Administratie Fonds)
Mas informacion
Si tin cualkier pregunta of remarka por tuma contacto cu nos mediante e formulario di contacto (click aki) of manda nos un email na info@svbaruba.org.


text:
Dudley Guniberto Josepa (Karate)
Deportista – Dirigente Tékniko
a nasé na aña 1958.
Dudley na aña 1967 kuminsá práktika deporte di yudo ku su 9 aña serka sr. Leo Floridas den Buurcentrum Steenrijk i esaki a dura mas o ménos 1 aña kaminda el a hanja su grado di banchi hel Dudley no tabata gusta masha e estilo di yudo kaminda bo mester a tene pa asina bo por a hasibo téknika.
Despues di dia Dudley a stòp ku yudo na aña 1970 a bai práktika karate na Sportschool Braaf kaminda el a haña lès di karate serka defuntu Ashwin Felix q.e.p.d.. Aki nan tambe Dudley a práktika mas o ménos 1 aña kaminda ela haña e grado di banchi oraño di estilo di karate Shotokan, akinan a trobe Dudley a bolbe stòp pasombra e práktika tabata un poko monótono.
Na aña 1973 Dudley a kuminsá train atrobe serka e instruktor di karate sr. Henry Hougon.
Dudley a train te ku kabamentu di aña 1975, den periodo di 2 aña Dudley a kompetí den diferente torneonan kaminda den algun di nan tabata tin bon resultado.
1973 na Kòrsou di 2 lugá ku faha blanku,
1973 na Puerto Rico den faha blanku te ku bèrdè sin klasifikashon,
1975 na Aruba promé lugá den kategoria faha bèrdè, i mesun aña na Japon den torneo Mundial di Kyokushinkai (kategoria di faha pretu i maron) sin klasifikashon.
Na 1976 Dudley huntu ku algun otro karateka a funda nan mes klup di karate i dun’é nòmber “Curaçao Karate Organization”. Den mesun aña nan a yuda funda tambe”Curaçao Karate Bond” ku Sr. William Millerson komo presidente , ku a kaba di bini bek for di Ulanda, komo.
Dudley Josepa por bisa ku e su éksito a kuminsá na momento, ku promé biaha den historia di Korsou karate a bai representá Korsou ku un selekshon di karate, forma pa diferente klupnan di karate di na Kòrsou, kaminda e mes tambe a forma parti di e selekshon na e momento ei.
Ku esaki karate a haña un desaroyo nobo ku a resultá den formashon di un selekshon di Kòrsou. Na 1976, Dudley a kompetí pa promé i di dos lugá den Kampeonato di Union Latino Americano del Caribe de Karate kontra (ULCKA) kontra di sr. William Millerson, den kua kompetensia el a keda na di dos lugá. Despues ku den periodo di 1976 te ku 1982 Dudley ta logra gana diferente premio na nivel Pan Americano i Latino Americano na ougùstùs 1982, Dudley despues di a terminá su estudio sekundario tékniko (MTS) a sali pa Hulanda pa bai studia, anto sigui ku su práktikanan di karate tambe ayanan.
Dudley a keda Hulanda pa bai studia, anto ku su práktikanan tambe ayanan.
Dudley a keda Ulanda el a kompetí den kompetensia di karate den diferente pais logrando resultadonan impreshonante.
1984 na Maastricht di 3 den Mundial den kategoria di 80 kg,
1985 na Norwega di 3 di Europa i na Hungria di 2 den Kopa Mundial,
1985 na Hungaria di 2 den Kopa Mundial den kategoria ménos 80 kg.
1986 na Scotland di 3 di Europa den e kategoria habri.
1986 na Scotland di 3 di Europa ku ekipo
1987 na Hungaria di 2 den Kopa Mundial den e kategoria menos 80 kg,
1987 na Hungaria Kampeon den kopa Mundial kategoria habrí .
1988 na Italia di 2 di Europa den kategoria ménos 80 kg.
1988 na Egypto kampeon Mundial i den kategoria ménos 80 kg,
1988 na Egypto di 2 di Mundial ku ekipo .
1989 na Yugoslavia kampion di Europa den kategoria habrí,
1989 na Yugoslavia di 2 di Europa den kategoria
1990 na Mexico di 3 Mundial den ekipo
1992 na Spaña di 3 Mundial den e kategoria ménos di 80 kg
1993 na Algeria di 3 den Kopa Mundial den e kategoria ménos 78 kg.
1994 na Malaysia di 2 Mundial den e kategoria di ménos di 80 kg
1994 na Malaysia di 3 di Mundial ku ekipo
Aparte di e logronan aki, Dudley a logra di konkistá kampeonato di Ulanda den 14 okashon, den kua tabatin kombinashon di premionan individual i ekipo.
Na febrüari 1992 a bai kompetí a regresá Kòrsou i mesora ela bira entrenadó di e selekshon di Kòrsou i Antia i tambe tabata forma parti komo kompetidor aktivo na e mesun momento.
Na Kòrsou Dudley a Sali diferente be deportista i entrenadó di aña. E logronan mas importante despues di su regreso Kòrsou tabata.
Mester remarka ku no ta karate so Dudley a hasi, pasombra ora ku ela regresá Kòrsou ela kaba 3 estudio kaminda e la optené su diplomanan di.
Dudley ta kere firme den tuma tempu pa traha duru i ku un bon programa di preparashon ta e kaminda pa éksito i pa bo por bira kampeon un dia.


text:
WILLEMSTAD.- F.F.K. finalmente a keda kla pa por realisá un wega di fogeo aki na Kòrsou kontra di Trinidad & Tobago. Segun presidente Jean Francisca, hopi esfuerso mester a hasi i vense algun opstákulo pa finalmente Trinidad su selekshon por ta aki pa un partido djabièrnè 5 di yüni benidero. E partido ei lo ta pa 8’or di anochi den Stadion Ergilio Hato, batisando e yerba artifisial nobo,
Por sierto ku Patrick Kluivert ta hopi positivo riba e vèlt nobo despues ku nan a train ayera.
Despues dje partido di fogeo djabièrnè awor, ta intensivá training i prepará pa e wega di 10 di yüni v/s Cuba aki na Kòrsou. E di dos partido ta djadumingu 14 di yüni na Havana, Cuba


text:
Featured
Page: 3
Willemstad-Minister Presidènt di Kòrsou a anunsiá awe na rueda di prensa ku Kòrsou tei pone un asina yamá “Toque de Queda”.Segun e minister te ainda tur medida imponé ta wòrdu hustifiká abase di e resultadonan te ainda riba infekshon di Covid-19. Te ainda tur e kasonan ta importá i no ta trata di kontaminashon lokal. […]
Dr.Izzy Gerstenbluth ta konfirmá un kaso mas di Covid-19 na Kòrsou. En total a yega 9 kaso.
E tim di Kontròl ku ta konsistí di polis i tambe Meo a bai tambe na Centrum Supermarket na Piskadera pa asina por a kontrolá e distansha sosial ku e dianan aki mas ta boga pe. A tuma nota ku den e Supermarket aki tambe tabatin un aglomerashon di hende ku tabata kana pa loko […]
Punda– Izzy Gerstenbluth ta konfirmá un kaso mas di Covid-19 na Kòrsou. En total a yega 8 kaso mientras tin un kaso inkonklusivo mas.


text:
RCA y Estrella ta dos club hopi tradicional di Aruba, ta hopi titulo mes tin entre nan dos. Te cu awo den campeonato RCA ta den e lidernan riba tabla, mientras cu Estrella ainda ta buscando pa haya nan mes den un fase di “rebuilding”.
E prome minuutnan di wega no a ofrece hopi, ta normal cu ekiponan ta purba decifra otro den comineso di wega, Estrella cu mas retencion di bala. Pero den un habri di wowo na minuut 8, Ronald Gomez di RCA ta scapa na banda drechi net pafo di area penal di Estrella hayando su mes “one on one” cu e defensor oranjo, Gomez cu un velocidad descumunal ta baila e defensor, drenta area penal y ta los un tiro potente pa banja e portero Jesus Fria y asina pone e tricolornan ariba 1-0 tempran den wega.
Despues di e gol, RCA a mane haya e apertura cu nan tabata busca, e velocidad di Gomez riba hala drechi, y a cuminsa exploita esey sin para. Gomez mes den un “fast break” atrobe a hera anota na minuut 11, despues na minuut 13 hasta e bala a dal den tubo di gol di Estrella, apesar cu off-side a wordo decreta despues, por a sinti e dominio di RCA cu nan yegadanan. Na minuut 14, Gomez atrobe, cu un yegada di hopi peliger cu Pancho Croes a salba na ultimo seconde pa manda tiro di skina pa RCA. Te cu e punto aki Estrella en berdad no tabatin contesta pa e avalancha di e atakenan aki di RCA.
Toch na minuut 17 Estrella ta cuminsa purba cu tironan di distancia, na minuut 18 nan ta haya nan miho oportunidad, Hugo Robert ta penetra riba hala drechi te den area penal di RCA y cu un tiro duro ta anota e gol di empate pa e “naranjadanan” di Santa Cruz, 1-1. Akinan tambe e wega a bira hopi atractivo, di banda pa banda, manera a spera di e dos ekiponan aki. Na minuut 20 ta Estrella t’awo e ekipo cu mas dominio, RCA hasta mester a “replega” un poco atras y busca e contra-golpi.
Na minuut 29 RCA ta purba na retene e bala, teniendo e for di Estrella tratando di busca un suspiro y un “segundo aire”. Na minuut 30 den un hugada di falta, Miguel Gonzalez di RCA ta ricibi carchi geel, e prome carchi den un wega bastante limpi y sportief. Na minuut 40 den un atake di Estrella mei mei na rand di area penal di RCA, Gonzalez ta comete un foul “profesional” pa kibra e menasa di gol di Estrella, pa un infraccion y tiro liber, pero ta haya su di dos carchi geel y expulsion automatico, un foul cu kizas no tabata necesario, pero, RCA ta keda cu 10 homber. Estrella ta keda peligroso pero ta RCA ta keda insisti mas apesar di nan “deficit” numerico riba tereno, asina halftime ta bai aden, empata na 1-1.
Na cuminsamento di segundo tempo RCA ta sali todo por todo cu 10 homber so! Un strategia sorpresivo, pero, efectivo! Peliger tras peliger di e oncena di Solito, Estrella mes a keda sorpresa y no tabatin contesta p’esaki. Pressing den medio-campo y mas atake ta sigui, Gomez cu mas yegada y chens pa gol. Pa banda di minuut 54 Estrella tabata atakando atrobe, RCA wardando pa intercepta y hasi contra-golpi, esaki a sali nan di bon, na minuut 55, Ronald Gomez cu un escapada atrobe ta converti e gol di bai ariba pa RCA, 2-1, ken por a kere?
RCA mes ta casi aumenta e anotacion na minuut 56 atrobe y asina e cos ta sigui, pero na minuut 58 ta drama atrobe, Jean Pierre Fingal den un momento di represalia pa un foul cometi riba dje ta haya carchi cora for di referee De Leca, cu tabatin un bon partido, e hungado di Estrella Marcel Kock ta haya carchi geel, pero Fingal ta keda expulsa, awo RCA ta keda cu 9 homber so. Estrella ta tira dilanti, cambiando tambe pa mas hungadonan ofensivo, nan ta ataka, pero nan yegadan den area penal y tironan no tabata di peliger, eynan Estrella a demostra deficiencia, nan no por a probecha di nan bentaha di 11 contra 9 homber. Pa banda di minuut 68 ta RCA tabata penetrando, casi anotando mas gol! Estrella ta insisti atrobe pero RCA ta contra aresta hopi bon, e wega tabata mas bien un di banda pa banda.
RCA ta defendiendo bon ainda te na minuut 80, y den un contra golpi ta Gomez ta penetra cu hopi peliger y ta haya un foul y tiro liber net na rand di “doelgebied”. Un tremendo tiro ta dal den tubo pa salba Estrella di e un derota inexplicabel. RCA ta bolbe ataka ferosmente na minuut 83 pa otro tiro cu ta dal den tubo, pa suerte di Estrella. Berguensa deportivo a pone Estrella reacciona alfin cu un bon atake na minuut 84 cu un bon bala salba di e portero Bryan Erasmus di RCA. Mas cambionan di Estrella pa mas ofensiva y purba empata e wega, t’asina mes Gomez di RCA cu un escapada y yegada di hopi peliger na minuut 86, Gomez ta keda abou na suela lesiona y tambe agota completamente.
Referee De Leca ta indica 2 minuut so di tempo extra, Estrella awo ta lansando atakenan di hopi desesperacion pa purba empata e wega y salba por lo menos un punto, RCA ta defendiendo cu tur cu tin pa un victoria improbabel, pero, na minuut 90+1 ta Melrick Dabian ta salba e ekipo di Santa Cruz cu un gol mane ta di oro, empate 2-2. Estrella den e ultimo minuut extra ta tira tur hende dilanti pero no ta logra e gol di victoria, wega ta caba den empate, pero pa RCA ta mane un victoria toch cu por tabata mas grandi ainda si no ta pa e gol asina laat di Dabian, ta mas un chens perdi pa Estrella cu ta keda cu 2 punto so, RCA awo tin 5 punto riba tabla. Nos ‘Man Of the Match’ ta Ronald Gomez di RCA.


text:
ORANJESTAD, Aruba: E sorteonan di e weganan di Lotto, cu ta hunga den e oranan di merdia, a permiti cu hopi mas hungado por tin mas chens pa gana, ya cu tur hungado ta purba nan suerte sea den e oranan di merdia of anochi y bira un ganado sigur.
Durante e sorteo di Zodiac di Merdia di diasabra 29 di juni ultimo, un di e hungadonan di Lotto cu a dicidi di cumpra su numbernan den e oranan di merdia y a gana 12.500 florin. El a cumpra su ticket cu e numbernan di suerte, 2312, cu signo Capricorn, na Botanica Koyari. Meredith F., di Botanica Koyari, a pasa cobra e check pa su cliente.
Di e forma aki Zodiac su sorteo di Merdia ta sigui parti premio entre su hungadonan.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
ORANJESTAD, Aruba: Cuerpo Policial Aruba a facilita un charla riba “active shooter”, cu ta un situacion pasando mundialmente. A tene e charla na Holiday Inn Resort, suministrando informacion na empleadonan riba kico pa haci y con pa actua den situacion di un tiramento. Tur esunnan cu a atende e charla a keda contento cu e informacion y guia, pasobra a haya diferente tip cu lo yuda nan no solamente na trabou pero den nan bida diario tambe.
John Larmonie di e departamento di Comunicacion, Informacion y Prevencion di Cuerpo Policial Aruba a conta cu nan a ricibi un invitacion di Holiday Inn pa facilita un training na e empleadonan riba “active shooter”. E tipo di training aki Polis ta dunando pa 1 aña caba, pero pa mas o menos 2 aña ta studiando e tendencia nan mundial. A tuma nota cu si un pais no ta prepara p’e, ora cu e yega e ta causa hopi daño. Un caso di “active shooter” ta hopi violento y horibel, pero e ta bira mas teribel si hendenan no ta consciente di kico e ta y kico pa haci. Pa e motibo aki a cuminsa cu e trainingnan.
Cuerpo Policial Aruba kier pa tur empleado di tur hotel haya e curso, pero tambe lo desea di yega na otro negoshinan. Polis tin deseo di un dia yega na scolnan, pasobra e informacionnan aki ta hopi simpel. E unico reto cu nan tin ta con pa splica hende pakico e ta importante.
Cuerpo Policial Aruba a cuminsa ofrece e charla aki aña pasa. Holiday Inn Resort, pa subraya nan rol como ciudadano corporativo a haci tur lo posibel pa yega na Polis pa pidi un charla asina den un esfuerso pa conscientisa empleadonan riba tendencia nan, asina Lila Fernandez, Training Manager di Holiday Inn Resort a expresa. Rond mundo ultimamente ta pasando hopi “active shooter” y como hotel nan ta haya bishita di hopi hende, cu ta pone cu nunca por sa ki situacion por sosode. Holiday Inn kier pa tur su empleadonan ta simplemente consciente, alerta y ta preveni. Nan no ta rescata hende manera Polis, pero e informacion ta hopi importante pa nan sa kico por haci pa evita un situacion mas drastico.
E compania a probecha di e charla pa atende otro topiconan, manera di salud y siguridad. Nan a invita Cuerpo di Polis pa di dos biaha. Lila Fernandez ta di opinion cu ta bon pa tur hotel organisa e charla aki. Mester facilita e charla den un area unda cu tin hopi hende y esey ta un area cu e situacionnan aki por sosode. E organisacion tin un plan di accion pa un caso di emergencia y ta trahando riba dje. Nan ta trahando riba e procedura caba, unda cu e compania a manda informacion locual nan a haya for di Polis. Nan tin diferente liña di guia unda cu e compania a bisa nan cu tin e plan di core, sconde of ataca, y ta buscando kico tur mas lo por forma parti di e manual cu nan ta trahando actualmente riba dje.


text:
Minister di Finansa señor Kenneth Gijsbertha, na nòmber di Fundashon Wega di number Kòrsou (FWNK), a hasi un donashon na balor di 35000,- florin na Fundashon pa Maneho di adikshon. Señora Meta Fahrenfort, direktor di FMA a risibí e chèk.
Banda di e tarea di organisá wega di number, Fundashon Wega di Number Kòrsou ta kontribui anualmente ku donashon pa kombatí adikshon na wega di plaka i na proyektonan di deporte. Ademas Fundashon Wega di number Kòrsou ta kontribui na treining di personal di casino pa traha riba prevenshon di adikshon na wega di plaka. Por ehèmpel komo parti di e proyekto ‘self exlusion’ empleadonan di casino ta kontrolá pa esnan ku tin prohibishon di gèmbel pa nan no haña entrada den casino.
Komo parti di e trayekto di prevenshon FMA ta produsí material di informashon pa públiko. Ta pone aviso pa mustra ku mester gèmbel responsabel.
Riba pòrtrèt d.r.p.d: Minister di Finansa Kenneth Gijsbertha, Direktor di Fundashon Maneho di Adikshon sra. Meta Fahrenfort i direktor di Fundashon Wega di Number Kòrsou sr. Javier Samson.


text:
“Always with you”, Sèmper ku bo, ta e lema e aña aki pa e luna internashonal di e malesa di kanser na pechu. Pa pone mas atenshon i yuda ku konsientisashon, abo tambe por duna un man. Stichting Prinses Wilhelmina Fonds Bonaire ta invitá bo pa partisipá na nos “October Challenge”.
Ta fasil pa partisipá:
1.Saka un potrèt di bo grupo bisti na blanku i/òf roos.Òf kisas ku sinta roos ku por buska na nos sentro na Kaminda La Union 11. Bo por hasi un adorno tambe i hasi
esaki parti di bo pòtret. E idea ta pa hasie den grupo di trabou, grupo sosial,
grupo deportivo, grupo di famia òf grupo di amigu. E no mester ta hende muhe so.
2.Traha un lema.
3.Manda bo pòtrèt i lema pa Ray Production, ku ta kordiná e parti aki.
Mail e na rayproduction@hotmail.com. Na momentu ku pone esaki riba e pagina di facebook di Prinses Wilhelmina Fonds, ta laga bo sa ya bo por like i share esaki.
Por hasi esaki te ku dia 29 di òktober 2021. Despues di e fecha aki un kuerpo di
hurado lo saka e ganadornan di e challenge aki. Pues soru pa bo pòtrèt ta original i ta yuda konsientisá. Nos ta ansioso pa mira tur e pòtrètnan ku lo partisipá den e “October Challenge”.
Pa kualke pregunta i of informashon por tuma kontakto ku nos na 796 9798. Por sigui nos tambe via facebook.com/PrinsesWilhelminaFondsBonaire.
Direktiva di Stichting Prinses Wilhelmina Fonds Bonaire


text:
Prome Minister Evelyn Wever-Croes:
Poco poco lo cuminsa habri servicionan di gobierno entrante otro siman
Esaki tambe ta bay di nivel pa nivel
Gobierno ta bay cuminsa habri e servicionan di gobierno otro siman. Aki tambe ta aplica cuater nivel, segun prome minister di Aruba, Evelyn Wever-Croes, den un conferencia di prensa diamars anochi.
E prome nivel ta e nivel cu ta cuminsa otro siman. Ta tur departamento di gobierno lo ta habri cu un capacidad di personal di 25%, pa loke ta trata funcionnan esencial, pa dos siman. Despues ta bay pa e siguiente nivel, cual ta 50% personal. Despues e siguiente nivel, te cu yega 100%.
Otro siman e departamentonan di gobierno lo cuminsa cu trabaonan bek, cu e capacidad di 25% di e personal y solamente e funcionnan esencial.
Kico esaki kier meen?
Pa loke ta servicio publico lo wordo anuncia den e dianan nos dilanti. E hefenan di departamento a wordo avisa y lo cuminsa prepara den e dianan aki pa e social distancing cu mester wordo aplica na pia di trabao y prepara pa habri pa publico.
Un di e sectornan menciona cu por habri otro siman, ta e sector di construccion. No por permiti sector di construccion cuminsa sin mas.
Cu esey prome minister kier meen cu si un tienda di paña of joyeria of e otro tiendanan of servicionan cu habri bek. Si nan kier habri nan tin cu atene nan mes na e reglanan y lo wordo controla despues. Pa construccion nan mester un permiso special prome.
Ta consciente cu e sector di construccion lo contribui na e desaroyo economico y na entrada pa famianan na Aruba. Pesey a considera esaki tambe.


text:
Capa Aruba
Tey Pabo!
Servicionan
C.A.P.A. tin dos funcion primordial
A. Spaarmento
E miembro por spaar minimal un suma di Awg. 25,- pa luna cu un interes mas halto cu otro institucionan financiero na Aruba.
For di saldo faborabel, na final di cada aña por yega na porcentahe(nan )mas halto.E suma di spaar lo wordo deduci mensualmente for di e salario di e miembro.
B.Prestamo
Como miembro di C.A.P.A. e miembro tambe por bin na remarca pa un prestamo.Actualmente por hasi un prestamo di maximal Awg. 20.000,-(20 mil) dependiendo saldo di spaar .
Pa solicita pa un prestamo e miembro mester cumpli cu siguiente exigencianan:
- Mester tin minimo 5 luna ta spaar den C.A.P.A.;
- Mester presenta cu un payslip di e luna anterior
- Mester presenta cu un identificacion valido.
Despues cu bo prestamo keda aproba,e suma concordada di e pago dibo prestamo lo wordo deduci mensualmente for di e salario di e miembro.
Cu C.A.P.A. bo placa ta sigur
Como un Credit Union, C.A.P.A. tin un organisacion cu ta dirigi e cooperativa,den cual ta controla y supervisa e actividadnan y maneho diario di C.A.P.A. E organisacion ta consisiti di un Directiva, Comision di Credito y un Comision di Supervision.
E trabaonan administrativo y financiero pa C.A.P.A. ta den man di trahadornan di C.A.P.A.. Na final di cada trimester Directiva C.A.P.A. ta manda su relato financiero na Banco Central di Aruba,pa e por haci e controlnan necesario.
C.A.P.A. ta cay bao di L.T.K.(Landsverordering Toezicht Kredietwezen).Banco Central di Aruba ta percura pa Directiva C.A.P.A. cumpli cu e stipulacionan den L.T.K. Segun exigencianan den e L.T.K. na final di cada aña,e cuentanan anual di C.A.P.A. mester ser certifica dor di un Register-Accountant.
Tur e controlnan aki ta necesario pa garantiza un bon administracion y tambe pa enforza e trahamento correcto cu finanzas di e Cooperativa.
E procesonan aki ta un garantia cu e placa di e miembro di C.A.P.A. ta sigur.
Nos Cliente Nan
Haley Oduber
Lorem ipsum dolor sit amet, consectetur adipiscing elit. Pellentesque pretium, nisi ut volutpat mollis, leo risus interdum arcu.
William Bonnariba
Lorem ipsum dolor sit amet, consectetur adipiscing elit. Pellentesque pretium, nisi ut volutpat mollis, leo risus interdum arcu.
Samantha C.
Taron Fiago
Taron L.
Lorem ipsum dolor sit amet, consectetur adipiscing elit. Pellentesque pretium, nisi ut volutpat mollis, leo risus interdum arcu.


text:
WILLEMSTAD – Banko di Seguro Sosial (SVB) i Ontvanger di Kòrsou, komo e kreditornan di mas grandi di Plaza Hotèl a bai di akuerdo pa yuda den e proseso pa buska un kumpradó pa e hotèl. “Ta e intenshon pa forma un grupo ku ke bai pusha benta di e hotèl”, asina gerente finansiero di Plaza Hotèl, Erik Ogenia a konfirmá.
Ku yudansa di e kreditornan aki gerensia di Plaza Hotèl ta spera di por haña un kumpradó riba término kòrtiku ku lo por kontinuá ku operashon di e hotèl i asina solushoná e problema di e debenan atrasá na e.o. SVB, Ontvanger i Aqualectra.
Un reportahe di José Manuel Dias
Segun Ogenia den prinsipio tabatin sigur sinku grupo di invershonista ku a mustra interés pero na final ta ku dos grupo so gerensia a sinta na mesa kuné. Ta trata aki di un grupo di Spaña i un otro for di Venezuela pero te awe no a yega na nada konkreto ku niun di dos. Kenneth Valpoort di e sindikato HORECAF a bisa ku ta pa motibu ku e doñonan ta pidiendo demasiado sèn i no ta suministrando sifranan di kuantu lo bai kosta pa renobá e hotèl.
A kanselá findishi
Dia 26 di yanüari último tabatin planiá un findishi kaminda lo mester a bende propiedatnan di Plaza Hotèl komo konsekuensia di e beslagnan ku SVB i Ontvanger a laga pone riba e hotèl. Sinembargo riba petishon di e hotèl e kreditornan a kanselá e findishi pendiente di un solushon a korto plaso.
Di akuerdo ku Ogenia Plaza Hotèl debe SVB i Ontvanger alrededor di shete mion florin. Tambe e hotèl tin un debe atrasá na Aqualectra ku ta suma 200 mil florin. Pa evitá ku ta kòrta koriente e hotèl mester paga tur dia un suma di 10 mil florin kèsh na Aqualectra. Esaki ta resultado di un areglo di pago ku a yega na dje despues ku dia 12 di mart 2014 Aqualectra a kita koriente pa falta di kumplimentu ku pago.
Bankarota
Mirando e impakto ku un posibel bankarota di e hotèl lo tin riba kuponan di trabou, tantu SVB komo Ontvanger a disidí di duna gerensia di Plaza Hotèl mas tempu pa por yega na un kumpradó. Aktualmente Plaza Hotèl huntu ku e Kasino tin alrededor di 80 trahadó den servisio.
Direktor di SVB Phillip Martis i hefe di Ontvanger Alfonso Trona di Ontvanger a konfirmá ku nan a keda aserká pa forma parti di un grupo ku lo mester yuda buska kumpradó pa e hotèl pero a aklará ku pa lei nan no por hasi esaki. Loke si e instansianan aki a akordá ku Plaza Hotèl ta ku por lo pronto no ta bai ehersé e derechi riba beslag i ta duna gerensia algun luna di tempu pa yega na un kumpradó.
Pa loke ta e situashon finansiero aktual di Plaza Hotèl, Ogenia a bisa ku e preshon di likides ta hopi grandi i ku ta sumamente difisil pa paga salarionan na tempu i alabes kumpli ku e areglo di pago di Aqualectra. E situashon di e hotèl empeorá na momentu ku e aerolinea DAE a sera su portanan na ougùstus di 2013 lagando un debe atras di 800 mil florin.
Outor José Manuel Dias


text:
Oranjestad-Diaranson atardi Minister Otmar Oduber tabata di bishita na Renaissance Hotel unda cu el a haya un recorido y splicacion di e desaroyo di e hotel na e momentonan aki.
E mandatario a keda sumamente contento di por mira con un compania local a bin ta invirtiendo den nos industria principal y logrando frutonan grandi.
Minister Oduber a indica cu pa basta tempo caba e tabata desea di bishita, manera tabata haci den pasado, diferente hotelnan y a haya e oportunidad di bishita Renaissance. “Inversionnan grandi ta wordo haci pa loke ta trata mantencion, pero mas cu tur renovacion di e diferente hotelnan. Renaissance ta un di nan cu un confianza grandi den e producto y mercado. Nan a caba di realiza un inversion di riba 21 miyon Dollar den renovacion di nan camber di ambos toren, ademas di renovacionnan cu nan ta haci continuamente di e diferente facilidadnan cu nan tin”.
Minister di Turismo ta considera esakinan inversionnan importante pa nos economia y tambe pa e meta cu a wordo poni di yega na un RevPar promedio di 9% den 4 aña. E renovacionnan haci no solamente pa Renaissance, pero tambe pa otro hotelnan manera La Cabana ta un muestra di e confianza cu tin den nos mercado y esey ta importante.
Durante e bishita e mandatario a haya oportunidad di conversa cu Paul Gielen, kende ta e gerente general di e propiedad cu a comenta riba kico lo ta e lunanan di 2015 pa loke ta grado di ocupacion. E aña aki ta mustra cu e ta bay ta hopi fuerte. Tin 2 luna cu ta mustra cu lo mester traha mas duro, pero en general e sentimento ta uno hopi positivo. Esaki ta wordo sinti tambe na otro hotelnan. Stabilizacion di mercado y economia Mericano ta hunga un rol importante aki, mirando cu ta pronostica cu 2015 lo ta un aña cu Mericanonan lo biaha hopi. Ademas di esaki e mercado Venezolano, cual tin su retonan, pero toch ta sorpresa tur dia. “Mi ta kere cu nos ta bay tin un tremendo 2015 y nos lo sigui fomenta pa e tipo di inversionnan aki sigui tuma lugar. Pesey mi ta considera importante tambe cu e RevPar Committee a entrega su recomendacionnan riba cual cada un actor na Aruba sa cual ta e responsabilidadnan pa e añanan nos dilanti, tanto Gobierno, oficina di turismo, aeropuerto y tambe hotelnan y sector priva na Aruba”.


text:
Sindicato di Aduana di Aruba, SADA a entama un caso contra Gobierno pa nan landsbesluit. Pero despues cu nan a ricibi e veredicto, esaki tabata un bañ’i awa friu p’e sindicato.
Den e vonnis ta poni cu SADA no t’esun cu ta representa e miembronan den Corte, pero cada uno tin di bringa pa nan landsbesluit. Dos minister a priminti na Cuerpo di Aduana di honra e convenio firma.
A pesar di e presion di e miembronan, SADA a keda en espera pa Gobierno cumpli cu su promesa. Despues di a sinta cu Minister Presidente y Minister di Finansa na varios ocasion, cada bes nan tabata bisa cu lo cumpli.
Na september 2019, Cuerpo di Aduana a bay plat pa motibo cu Gobierno a admiti cu nan NO lo cumpli, a pesar cu pa dos aña largo nan a priminti cu nan lo cumpli.
Diaranson a ricibi e sentencia caminda Corte ta indica den su vonnis cu SADA no t’esun prome yama pa representa e miembronan den Corte. Corte ta haya cu cada miembro mester warda riba nan landsbesluit di manera individual pa despues riba nan mes bringa e caso aki.
Segun Eduard Maduro, Corte ta sugeri pa por lo menos 180 ambtenaar di Aduana bringa nan caso individualmente na momento cu nan haya nan landsbesluit.
Edward Maduro ta haya cu e sentencia ta peligroso. E ta splica cu ora compania priva of estatal negosha cu sindicato, lo ta comosifuera ta negosha den bashi of te hasta e lo ta un perdement’i tempo. Un di e derechonan fundamental di un trahador ta p’e por ta miembro di un sindicato p’esaki por represent’e den negociacion cu dunador di trabou.
Presidente di SADA ta bisa cu e ta bisto cu deliberadamente Gobierno di Evelyn Wever-Croes deliberadamente a opta pa alarga e proceso aki. Edward Maduro, ta bisa cu e ta bisto cu Cuerpo di Aduana ta den decadencia. El a termina bisando: “Nos lo keda en espera di kico lo pasa otro siman, esaki no ta caba aki pa nos.”


text:
ORANJESTAD – Citgo su tumamentu ofer di e refineria na San Nicolas a yega un paso mas serka. Segun promé minister Mike Eman e negoshashonnan entre e kumbre di e kompania di zeta di Texas i minister di energia Mike de Meza siman pasá a bai asina bon ku entre otro lantamentu di un sosiedat anónimo ku na nòmber di Aruba ta tuma e refineria ofer awor ta ‘un kestion di hasié’.
Fin di mart lo firma un akuerdo definitivo. Entretantu mas detaye importante rònt di e tumamentu ofer ta bira kla. Ora ku pais Aruba tuma e refineria ofer e obligashon di e doño aktual Valero pa desmantelá e refineria ta kaduká.
Invershon
Pa e akuerdo nobo ku Citgo ainda tin deliberashon tokante den ki medida e kompania di zeta lo ta responsabel pa un eventual desmantelashon. Segun Eman Citgo ta papia di un invershon di entre 600 i 800 mion dòler pa hasi e refineria kompletamente operashonal atrobe.
Citgo ta bai di akuerdo definitivamente ku e intenshon pa laga e refineria traha riba gas. Ei lo mira e posibilidatnan pa laga entregá e gas via un pipa for di Venezuela. Por sigui pasa e pipa aki pa e refineria Isla na Kòrsou.
Lima
Citgo ta bai di akuerdo tambe pa kolekta gas di eskape na un ‘eskala industrial’ pa kria lima ku esaki, i ku e lima produsí otro produkto. Segun Eman e refineria nan San Nicolas ku esaki ta bira ‘un di e poko kamindanan na mundu kaminda tin e aktividat aki na un eskala asina grandi’.
Ta e intenshon pa Citgo lease e refineria binti aña di Aruba pa un suma di entre diessinku pa 20 mion dòler pa aña. Ademas tin riba mesa ku Citgo lo bai paga minimalmente 10 mion dòler na belasten kada aña. Nan predesesor Valero tambe tabata hasi esaki despues di e ‘settlement agreement’ ku gobièrnu arubano a drenta na vigor na 2010.
Rincon
Pa loke ta e supuesto lasonan entresu gabinete i e komersiante venesolano Roberto Rincon ku a detené pa froude, Eman ta bisa: “E tempu ei a aserká Rincon pa motibu di su kontaktonan ku Citgo i su empresa mama, e kompania di zeta di estado venezolano PdVSA. Ta lástima ku e kos a kaba asina ku señor Rincon.”
E ta deklará ku el a papia ku Rincon un bia so i ku Rincon mes na un dado momento tabata interesado pa tuma e refineria ofer. E echo ku nan no a topa mas ku un bia lo no tin nada di hasi ku un opinion di su banda tokante e komersiante venesolano, pero ku e echo ku e mes tabata ménos okupá ku e refineria ku otro minister.
Outor Ariën Rasmijn


text:
Maneho di energia, y principalmente e ruta pa yega na un sistema mas sostenible di produccion y uso di energia (electrico) den e proximo añanan lo exigi bastante atencion. Na e momento aki no ta conoci ainda kico exactamente e plannan gubernamental lo encera, pero lo ta logico cu esakinan lo indica un of otro forma di yega na elimina uso di combustible fosil pa genera energia. Esaki teniendo como meta pa yega finalmente na elimina – casi completamente – e uso di combustible fosil y pasa pa uso di forma(nan) di energia renovable. Te na e momento aki a logra bao di diferente gabinete parcialmente haci e cambio aki, cu e instalacion di e parke di molina na Vader Piet y proyectonan solar na aeropuerto y tereno di refineria, cu por garantiza un poco mas di 20% di e consumo diario, riba dia cu tin biento. Y despues… pregunta y poco contesta.
A scoge, durante e gabinete saliente, oficialmente pa tuma uso di gas natural como forma intermedio di uso di combustible fosil como fase transitorio, deshaciendo di uso di heavy fuel oil (HFO) y usando gas natural como un combustible menos dañino, aunke ainda di origen fosil. Esaki ta ainda den e fase di ‘promesa’, cu su problemanan di yega na concretizacion. Den e proximo tempo lo mester bin mas claridad den e tema aki, mientras e problemanan ta mas grandi cu loke ta aparenta di loke nos ta haya tende di banda oficial. Aruba, pa loke ta suministro di gas natural, ta loke na Hulandes nan ta yama ‘ te groot voor servet en te klein voor tafellaken’. Den ultimo añanan a logra diversifica e tamaño y formanan den cual ta ofrece gas natural pa consumo, pero esey no necesariamente ta implica cu loke Aruba mester ta pas den esakinan. Un factor insigur grandi den consumo di volumen halto ta e refineria, cu segun nos no lo concretiza, banda di e consumo eventual di WEB. Esaki tabata e interogante caba bao di e anterior gabinetenan democrata-cristian y actualmente, cu e casi certeza cu no tin un renacimento di e refineria, esaki ta significa contempla solamente e consumo di e planta di electricidad y awa. Esey a trece e compania Mericano cu ta proyecta establece un facilidad na Aruba riba e idea pa ofrece un punto di distribucion regional aki, pero esey ta parce un deseo dificil di cumpli, pasobra e region aki desde varios aña no ta carece di punto di distribucion di gas natural. Tin forma di uso di gas natural den forma chikito tambe, por ehemplo den tanki cu ta fit den e tamaño di un container regular, pero esey lo no trece e transformacion den uso di gas natural como alternativa limpi pa genera energia. Ademas, Aruba ta un mercado chikito pa esaki tambe.
En todo caso, mirando e panorama local di energia, ta dificil imagina avance si no ta contempla otro forma di yega na un mezcla alternativo di forma di energia. E tarea ta pa minimaliza e uso di combustible fosil, pero den teritorio chikito y riba nan mes manera un isla, hopi biaha no por garantiza un suministro cu suficiente backup, nan ta ‘stand alone’, sin usa algun forma di seguridad den forma di un elemento di combustible fosil, por ehemplo gas o fuel oil. Un di e alternativanan cu tin ta por ehemplo e uso di hydrogen, pa logra almacena energia electrico na un manera limpi. Pa por haci esaki, lo mester pa cuminza mas energia electrico limpi, sea di panel solar o di molina di biento, pa despues genera hydrogen cu por almacena, pa despues usa esaki na momento necesario pa cubri e momentonan cu otro forma di energia electrico alternativo no ta disponible. Bentaha ta tambe cu hydrogen ta un forma di combustible disponible di inmediato cu ta duna un tempo di reaccion, y activacion, di produci electricidad hopi cortico, un bentaha grandi den e tipo di produccion di electricidad cu nos tin. Por ta cu den esaki tambe por presenta problema di escala. Bentaha adicional di kima hydrogen ta cu e ta kima ‘limpi’ y den e proceso ta produci… awa, algo indispensable pa nos tambe. Ta logico si cu den e uso di hydrogen den e set up aki, esey no ta kita cu mester produci suficiente energia renovable pa e consumo diario di e isla, si mester logra haci e cambio.
Mirando e panorama aki, e pregunta ta unda ainda tin beneficio di haya cu e medionan disponible actualmente. Den esey lo mester contempla e uso mas amplio di energia solar y di biento. Te awor, fuera di e proyectonan grandi manera na aeropuerto y na refineria, no tabatin un plan viable di stimula produccion di energia solar na escala mas chikito, di ningun gobierno durante ultimo decada. Tur loke a realiza tabata puro iniciativa priva, loke riba su mes ta bon, pero no lo logra e cambio grandi cu mester pa haya ciudadano cuminza inverti mas masivamente den por ehemplo energia solar. Si ta continua cu e maneho actual unda ta existi e impresion cu e companianan envolvi, WEB y Elmar, no tin mucho gana di pasa pa un modelo cu hopi productor priva chikito, loke lo tin su problemanan di administracion, y no tin iniciativa tampoco for di gobierno, anto no lo no mira un cambio.


text:
Diaranson, October 6, 2021 – Aruba Bank tabata presente durante fin di siman, na e di e prome edicion di e proyecto “Playa Film Festival’ 2021, organisa pa Fundacion CINEARUBA na Atelier 89.
Durante di tres (3) dia a presenta diferente tayernan di cine, seminarionan, master classes y eventonan di networking. Segun Juan Francisco Pardo, Coordinador di e projecto: Festival di cine ta un oportunidad pa trese esnan cu ta traha pelicula, talentonan emergente, profesionalnan de e arte y publico hunto y intercambia experiencia y ideanan.
Aruba Bank ta satisfecho di aporta na desaroyo di arte y di sostene e proyecto aki. Masha pabien na e organizadornan cu calidad di tayernan impresionante!


text:
ATROBE PARTIDONAN TRADICIONAL TA MUSTRA CU NO POR CONFIA RIBA NAN PALABRA!
UPP a bin ta señala cu e partidonan tradicional ta autor intelectual di e desaster cu Aruba ta hinca aden actualmente. E motibo principal ta nan falta di transparencia y integridad asisti pa un Parlamento cu a wordo degrada pa e categoria di "cheerleader"!
Desde 1996 un cantidad di investigacion a tuma lugar encuanto gobernacion y husticia na Aruba. E prome rapport cu a wordo publica ta di e “commissie Van Lennep”. Aki ta haci recomendacion con pa reduci gasto di personal entre otro. Kico a sosode? Enbes di a reduci gasto e diferente gobernacion a prefera di compromete gobierno cu mas gasto door di entre otro sigui aumenta cantidad di personal di gobierno y aumenta cantidad di departamentonan. Pa mas informacion di e tantisimo investigacionnan cu a tuma lugar desde 1996 por google: Chronologisch overzicht van voor het WODC-rapport ‘De staat van bestuur van Aruba’.
Ta mas cu obvio cu e pasenshi di e gobierno Hulandes a yega su limite ora a ripara cu e Islanan no tabata tin ningun intencion pa reduci gasto di gobernacion. Es mas hasta cu supervision financiero e debe a sigui aumenta exorbitantemente. Aruba no tabata haya necesario pa atene su mes na palabraciona haci cu Hulanda pa reduci gasto y hasta bou supervision di CAft desde 2014, a logra duplica e debe nacional. Gobierno Hulandes a menasa na diferente ocacion cu un “aanwijzing” y ni esey a percura pa gobiernonan di Aruba cuminsa pensa den trece cambionan necesario pa salbaguardia nos finansas publico. Alcontrario e maneho di gobierno tabata wordo caracterisa pa sigui aumenta gasto di personal y sigui introduci departamentonan nobo y sigui bin cu proyectonan dudoso y cu pueblo al final tin cu paga pe.
Di un banda, Covid a brinda Hulanda e oportunidad sublime pa interveni cu COHO y e Landspakket. Pero di otro banda, Covid a brinda e gobierno di Aruba tambe e oportunidad no solamente pa scapa un “aanwijzing”, pero tambe pa trata na desvia atencion di e falta di transparencia y integridad den gobernacion. Gran parti di e conferencianan di prensa di gobierno tabata dedica na informa riba e maneho di e pandemia. Tabata mustra riba e importancia pa nos pueblo atene na e reglanan pa evita plamamento. Entre otro a mustra riba e peliger di aglomeracion. Vacunacion masal a yuda pa e casonan cuminsa baha y poco poco a cuminsa flexibilisa e medidanan. Remarcabel ta sinembargo cu net dilanti porta di eleccion diripente a dicidi pa reduci e medidanan pa evita aglomeracion. No a tarda mucho cu aglomeracion di principalmente e partidonan tradicional grandi a cuminsa tuma lugar. Tur posibel conseho pa actua responsabel a perde tur validez instantaneamente. Fanaticonan lidera pa e miembronan prominente di e partidonan a cuminsa aglomera manera nada no a pasa.
Durante e pandemia un frase hopi usa tabata ta cu nos mester siña biba cu un “mayan diferente y nobo”. Wel e comportacion di e lidernan di e partidonan grandi NO a cambia pa nada. Nan palabra no bal nada. Interes di partido y personal ta bin na prome lugar. “Laat Aruba maar stikken toch”. Pueblo mester por realisa pa awor cu e lidernan di e partido grandi, di boca pafor ta predica cambio, pero nan comportacion ta indica cu na lo sigui cu mal maneho y lo sigui perhudica un desaroyo diferente den interes general di nos Isla. E weekend tras di lomba aki sigur tabata otro ehempel. Si ta esey nos pueblo kier, anto sigui vota pa e partidonan grandi, pero mester prepara tambe pa e medidanan Hulandes ora bira pio. Ora e prima di AZV aumenta!! Ora e pakete di AZV wordo reduci!!
UPP ta ofrece un cambio cu lo cuminsa cu introduci reglanan estricto di Bon Gobernacion pa mara mannan di e político y duna Parlamento e poder pa controla gobierno debidamente y caba cu e corupcion cu a trece asina hopi pobresa na Aruba.
REBOOT ARUBA 2.0 ta di vital importancia pa berdaderamente Aruba lanta den un Manece Nobo.
ZERO CORUPCION = ZERO POBRESA y 100% DESAROYO!


text:
CochabambaNews
Aruba presente na Cochabamba
Delegacion di Aruba a participa na e ceremonia di Bandera
Diahuebs merdia, e delegacion Arubano participando na e Weganan Suramericano Cochabamba 2018 a keda oficialmente yama bon bini na e ciudad di Cochabamba, Bolivia.
Den e Villa Sur Americano a tene e tradicional ceremonia di bandera unda e prome paisnan participante na e “ XI Juegos Suramericanos Cochabamba 2018 a hasi acto di presencia. Na e weganan aki e 14 paisnan di e continente Sur America lo bataya den e 35 deportenan unda mas cu 5000 atleta y oficial lo ta formando parti di e magno evento aki. E ciudad anfitrion Cochabamba y su hendenan a yama bon bini na henter nos delegacion di atleta, coach y dirigentenan. Mester bisa cu pa Aruba, e atletanan Shanayah Howell y Joel Kuiperi y nan coachnan Estaba y Gallego hunto cu e hefe di mision, e staf tecnico a presenta na e ceremonia di bandera mirando cu e atletanan di bowling ta hospeda na e ciudad di La Paz caminda e weganan di bowling lo tuma lugar.
Hefe di Mision, Sra. Juelle Thode a intercambia regalo cu un representante di e Ministerio di Deporte di Bolivia. Den e fin di siman benidero e Weganan Suramericano Cochabamba 2018 lo inicia oficialmente unda lo tin e Ceremonia di Apertura.


text:
ORANJESTAD – E reakshonnan na Aruba ta mikstp pa loke ta e firmamentu di e kòntrakt entre gobièrnu di Aruba i kompania filial Citgo di e kompania di zeta di estado venezolano PdVSA. E firmamentu a tuma lugá djabièrnè na Caracas.
Arubanonan por a sigui e firmamentu bibu via e emisora lokal. Espesialmente e imágen di nan propio promé minister Mike Eman ku e presidente venesolano Nicolas Maduro na mesa, a kousa komentario krítiko.
“Ta manera ku awor Aruba, huntu ku Maduro, ta eksplotá e pais, miéntras ku e habitantenan ta sufri i muri pa kousa di e diktatura kruel aki. Awor nos ta kómplise?”, Elton Semeleer a reakshoná riba e imágen di e promé minister arubano na mesa ku e presidente venesolano Maduro. Di oro banda e habitantenan di e bario San Nicolas si a reakshoná kontentu. Ora e mandatarionan a regresá ei asta tabatin un fiesta chikí. Espesialmente simpatisantenan di e partido a hisa bandera na kas.
Krítika
Pero tabatin hopi krìtika tambe pasobra hopi tempu no tabata kla si ta berdaderamente a firma ku e kompania mama Citgo òf ku Citgo arubano, ku a lanta na yanüari. Ademas ainda e refineria ta den man di Valero. Minister di energia, Mike De Meza, ayera a aklará.
Sinku akuerdo
De Meza a splika ku a firma sinku akuerdo i ku ‘e bon Citgo’. Tambe a firma un deklarashon di intenshon pa investigashon tékniko-hurídiko di e konstrukshon di e pipa di gas entre e dos paisnan. I finalmente a firma un deklarashon tambe ku ta spesifiká e akuerdonan ku a sera anteriormente entre e minister di Asuntunan Eksterior di Hulanda ku Venezuela tokante un koperashon ekonómiko. “Ta trata di koperashon riba tereno di energia, por ehèmpel pa medio di interkambio di ayudo i ekspertisa.” Ademas e siman aki gobièrnu lo sigui ku e negosiashonnan ku Valero pa pasa e refineria.
Riesgo
E echo ku ekonomia di Venezuela ta bai masha malu mes e minister no a yama un riesgo èkstra grandi pa henter e operashon. “Nos por bai sinta pensa tur sorto di senario fatal. Pero porfin ta Citgo nos a firma e kòntrakt kuné. Nan mester kumpli ku nos kondishonnan.”
Derecho humano
Si derechonan humano a pèrdè ku e akuerdo di refineria na fabor di ekonomia promé minister Mike Eman a bisa ayera: “Mi ta kere ku lo a konsiderá mi iresponsabel mas lihé si mi a laga un kresementu di 15 porshento di nos GDP bai pasobra nos komo úniko den e mundu aki ke hasi un statement. Niun pais oksidental nunka no a tuma un posishon asina ainda. “
E kòntraktnan i e legislashon nesesario mester bai parlamento ainda pa aprobashon. Sin aprobashon, De Meza ta atmití, e kòntraktnan ku a firma djabièrnè ta imbálido. Pero gobièrnu no ta ferwagt esaki, komo ku tantu e frakshon di gobièrnu komo e oposishon a bisa kaba ku nan ta pro un re-apertura di e refineria.
Outor Sharina Henriquez


text: Diasabra anochi a drenta informe di un accidente cu hende herida na Seroe Biento, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente entre un Nissan Cube y un Kia Picanto. Segun informacion extra-oficial ta indica cu e Nissan Cube y e Kia Picanto ambos tabata bayendo direccion pariba y na dado momento e Nissan Cube a bay pasa e Kia Picanto y e Cube a perde control bay den banda, baha caminda dal den banda robez riba un pilar di e cura di cas y cu e impacto ey bons bira casi 180 grado y djey e Kia Picanto a bin dal den dje semi frontal. Debi na e impacto ambos chauffeur a resulta herida. Na yegada di e ambulansnan nan a atende e victimanan y a transporta nan pa hospital.


text:
Dialuna atardi, tabatin un persecucion tanto riba tera como lama pa un of mas waverunner cu tabata core pa loco of cu a wordo tuma sin permiso.
E operativa a ruma lugar riba lama a wordo haci pa Kusrwacht. Kisas e personanan concerni por a horta e waverunner of alomenos a bay cu nan sin permiso.
E wave runnernan a sali for di parti pabao, for di Palm Beach, y nan a keda cay ariba, pasa Airport sigui bay Varadero, sigui bay direccion Sabaneta.
Ta trata di tres waverunner cu cu tabata wordo gespot y wordo persigui.
Un di e waverunner nan tabatin un dos persona riha dje, un homber y muher.
Principalmente un di e hombernan tabata sospechoso di polis y como tal a activa e operativa pa pone man riba dje.
Na ciere di nos redaccion, ainda no a logra pone man riba e sospechoso, kende tabata sconde pa polis na e costa zuid di Aruba.
Dialuna atardi, tabatin un persecucion tanto riba tera como lama pa un of mas waverunner cu tabata core pa loco of cu a wordo tuma sin permiso.


text:
WILLEMSTAD – Kòrsou tin un gobièrnu nobo ke men na Den Haag tin un representante polítiko nobo tambe. Awe el a tene su promé reunion ofishal ku e ministernan hulandes. Pero bon mirá ta kuantu poder e islanan karibense tin?
Historia ta siña nos ku e islanan no tin masha di bisa na Den Haag. Èks promé minister Gerrit Schotte a trata di evitá ku Hulanda lo a mete den elekshon. E promé minister arubano Mike Eman asta a tene un wèlga di hamber durante un disputa tokante un presupuesto. Sin resultado: Hulanda a intervení na mal òrdu riba tur dos e islanan.
Relashon personal ku minister
Segun èks minister di Reino Sheldry Osepa (MFK) e posishon di e islanan na Den Haag ta dependé di un bon relashon ku e polítikonan hulandes. “Konseho di Minister di Reino ta puramente un formalidat”, Osepa ta bisa. “E trabou ta sinta den e fase anterior. Espesialmente den e kasonan difísil, e relashon personal ku e ministernan i e ámtenarnan haltu ta hunga un papel enorme.”
Un hende ku no a kai na agrado na Den Haag ta e èks minister di Reino kurasoleño Marvelyne Wiels (2013-2016). Kontinuamente e tabata haña mal nòmber ku su supuesto froude di cv, intimidashonnan i mal maneho. Gobièrnu hulandes tabata konsiderá e sospechonan serio, espesialmente pasobra e mester a trata ku sekreto di estado.
Hulanda no tin e outoridat di duna un minister plenipotensiario su retiro. Tòg un reputashon asina sigur tin konsekuensha. “Un minister plenipotensiario asina Hulanda no ta tuma na serio mas”, segun Sheldry Osepa.
E islanan ta dependé di Hulanda
E dependensia di Hulanda ta sali durante e Konseho di Minister di Reino: un di e poko okashonnan ofishal kaminda polítiko hulandes ta reuní ku e representantenan di e islanan. Mayoria parti no sa tuma mas ku sinku minüt pa esaki.
“Tin bia ta un minister hulandes so bo tin mester pa sostené bo argumentonan”, Osepa ta konta. Por ehèmpel dia ku kasi tur minister hulandes tabata seka di bai di akuerdo ku un intervenshon na Kòrsou.”Mi ta kòrda ku tabatin un minister hulandes ku komo úniko a bisa: nò, laga nos duna Kòrsou un chèns. Esei a trese henter un kambio grandi.”
E ora ei e islanan kasi no tin influensha. Hulanda tin mas o ménos diesun minister den sala di Trèves kontra di solamente tres minister di Reino di e islanan. “E ora ei e úniko manera ku e islanan por sostené otro ta si nan forma un blòk huntu”, Roderick Pieters, èks minister di reino di Kòrsou pa PS (2013), ta bisa.
Kon lo para pa Anthony Begina (PAR), e minister di reino nobo pa Kòrsou? Segun e espektativa di e polítikonan na Den Haag, mihó ku e ministernan plenipotensiario di gobièrnunan anterior manera di MFK òf PS. E partidonan ei no tabata evitá konfrontashon den nan lucha pa ménos intervenshon di Hulanda.
“E gobièrnu nobo di Kòrsou no ta bai hasi pregunta krítiko tokante e relashonnan den Reino”, Sheldry Osepa, èks minister di Reino na nòmber di MFK di Gerrit Schotte, ta bisa. “Nan ta mas manera: Laga nos logra algu huntu, en bes di buska e límiténan.”


text:
DEN HAAG – E kantidat di infekshon di corona na Aruba i Sint Maarten ta subi hopi. Tòg segun minister Ank Bijleveld di Defensa no tin motibu pa bolbe manda e barku di marina Karel Doorman pa Karibe.
Na Aruba tin 905 hende infektá ku e vírùs. Kuminsamentu di ougùstùs ainda esaki tabata 108. Na Sint Maarten tambe e kantidat di kontaminashon aktivo a oumentá lihé pa sigur 193, di kua 10 hende ta den hòspital. Na Aruba entretantu a atmití 16 hende na hòspital.
John Samson papia ku minister Bijleveld (Defensie)
Segun e minister tin sufisiente personal di defensa presente ei ainda pa yuda e islanan. E islanan no a entregá un petishon pa ayudo. “Nos ta vigilá e situashon bon.”
D66: ‘Tòg kontemplá di manda un barku di marina’
Aruba, Kòrsou i Sint Maarten for di aprel a haña 12 aparato di respirashon èkstra via Hulanda pa por oumentá e kamanan di ic. Boneiru a haña seis kama di ic èkstra.
Bijleveld ta enfatisá ku ta na e islanan mes pa pidi sosten ofishal. Entre tantu den Tweede Kamer D66 ta pidi atenshon pa e situashon den Karibe. E miedu ta ku, mirando e kantidat di infekshon, e atmishonnan na hòspital lo oumentá den algun siman.
P’esei e partido di koalishon ta haña ku gobièrnu hulandes mester papia mas aktivo ku Aruba, Sint Maarten i e munisipio Boneiru pa por manda Karel Doorman na tempu.
E barku di marina a bai Karibe un bia kaba pa motibu di corona
Fin di aprel Karel Doorman a sali pa e islanan ora tabatin un brote ei di e vírùs di corona. Ta e barku di mas grandi di Defensa ku hopi fasilidat médiko na bordo pa sostené e kuido médiko lokal.
E intenshon tabata e tempu ei pa Karel Doorman keda den Karibe tres luna, pero e barku a bolbe bèk pa Hulanda mas trempan. Segun Defensa e vírùs di corona tabata sufisientemente bou di kòntròl fin di yüni na e seis islanan.
E islanan ta purba di haña e vírùs bou di kòntròl
Kòrsou djaluna a registrá un total di kuater infekshon aktivo. Kontrali na Aruba i Sint Maarten, ei hende di áreanan di riesgo haltu manera Estádos Unídos no ta bon biní temporariamente.
Aruba kuminsamentu di ougùstùs a oumentá e posibilidatnan pa por tèst riba corona. “Aruba mundialmente ta riba di sinku lugá di pais ku ta tèst mas tantu pa persona”, segun Direktiva di Salubridat.


text:
WILLEMSTAD – “Nunka ta un hende ku pèrmit ta hañ’ é den problema. Nan ta tene kuidou, pasobra nan no ke pèrdè nan pèrmit.” John Elhage, ku ta traha na e kompania di famia i asosashon di tiru Elhage Arms ta reakshoná riba e tiroteo di djabièrnè den e klup nokturno The Alley. Durante e insidente dos hoben adulto a pèrdè nan bida.
Segun Elhage, no ta ken ku ta ta haña un arma i pèrmit. “Entre e petishon i e pèrmit ta pasa años. Na kompra di un arma, ta registrá i kontrolá tur kos, pues na e insidente akí ta trata di un arma ilegal.” Norman Serphos, bosero di Ministerio Públiko (OM), ta konfirmá ku a pesar di un proyekto pa interseptá mas tantu arma posibel, ketubai tin arma ilegal riba e isla: “E suministro ta sigui normal i no a mengua.”
Kriteria
Elhage ta splika ku tin diferente pèrmit: un pèrmit Pa-karga-ku ‘bo; un pèrmit Pa-tin-na-disposishon pa agrikultura i krio di bestia i un pèrmit Pa-tin-serk’ abo pa e deporte di tiru. E promé pèrmit ta prinsipalmente pa hende den gobièrnu i ta alargá esei outomatikamente. E otronan si mester alargá anualmente. “I esei no ta bai asina-asina”, Elhage ta indiká. “Bo asuntunan di impuesto mester ta na òrdu, bo mester presentá un deklarashon di bon kondukta i pasa un tèst sikológiko.”
E último añanan Elhage ta ripará un subida den e kantidat di hende ku ta pidi un pèrmit Pa-tin-serk’ abo. Prinsipalmente serka negoshante e pèrmit ta gustá. “Hopi doño di toko chines ta bini pa un pèrmit. Nan no ta ni yama polis mas, nan ke protehá nan mes.” Tòg Elhage no ta kere ku e hendenan akí ta tira realmente. “Nan no ta tribi. Nan tin masha miedu di pèrdè nan pèrmit. Nunka ta un hende ku pèrmit, ora tin insidente.”
Proyekto finalisá
Despues di e dòbel asesinato na Hato na yüli 2014, OM a kuminsá ku e proyekto ‘Ta Basta Awor’ pa interseptá armanan ilegal. Polis tabata tene kòntròlnan severo via ‘road blocks’ kaminda tabata kita tur loke por a sirbi komo arma. OM a kuminsá tambe ku e akshon ‘Entregá i Desarmá Kòrsou’ den kua por a entregá arma ilegal sin haña but. A bai mas aleu: e doño tabata haña 100 florin pa e arma entregá. E akshon a resultá na fin di 2014 den 416 arma entregá. “Esaki por parse tiki kisas, pero ta 416 arma ku no por kousa daño mas si”, Serphos ta bisa.
Un aña i mei despues, ta tira dos hende hoben mata meimei di un klup. Kiko a pasa despues di e proyekto di OM? “A subi e kastigunan pa poseshon di arma ilegal, pero por lo demas e tarea di OM a kaba”, Serphos ta bisa. E ta splika ku persekushon ta un tarea di OM, pero detekshon nò. “Nos a bul’ aden e biaha ei, pasobra tabatin un situashon di emergensha. Esei no por sigui eternamente.”
No por tene afó
Riba e pregunta kon ta pará awor ku arma ilegal, Serphos ta reakshoná poko deskurashá. “Nan ta drenta nòrmal. No mas ku awe a yega un barku ku djessinku venesolano ilegal. En realidat nan no sa bini nan so pero semper ku droga òf arma di kandela. Nos tin 300 bahia, pues: kon bo ta tene tur kos afó?”
Tòg e situashon no a bira pió, segun Serphos. E último añanan e kantidat di morto dor di asesinato no a subi. “Na inisio di e siglo akí, Kòrsou tabata konosé te asta kuarenta, sinkuenta asesinato pa aña tin biaha. Esakinan ta banda di 25 e último añanan. Naturalmente di mas ainda, pero e kantidat di atrako i di asesinato no ta subi.”
Outor Elisa Koek


text:
Oranjestad-
Dia 6 di april ta dia Mundial di Actividad Fisico. E tema di e aña aki ta ‘Physical Activity: A Golden Goal for Health’, ‘Actividad Fisico: E Gol di Oro pa Salud’. Mundialmente e dia aki ta wordo celebra entre e fecha di 1 di april pa 31 di mei. Ta organisa diferente actividad y evenemento durante di e periodo aki. Algun ehempel ta caminata, seminario, conferencia di prensa y anochinan deportivo.
Meta di e dia aki ta pa:
1. Motiva tur hende pa ta mas activo den nan ora liber, den transporte y na trabou.
2. Duna e informacion na comunidad, na cas, na scol y na trabou.
3. Crea e ‘link’ entre actividad fisico y menos uzo di tabaco, alimentacion saludabel, menos violencia, menos stress, menos isolacion social et cetera.
Dia 7 di april ta dia mundial di Salud. Den e cuadra aki tambe IBiSA kier a pone enfacis riba e link directo entre actividad fisico y salud.
IBiSA tin diferente actividad den cuadra di Luna di April, Luna di Movecion:
• Yamada na tur scol primario y secundario pa dedica atencion na importancia di actividad fisico den forma di por ehempel ‘ochtendgymnastiek’ di 7.45 – 8.00 am, of actividadnan den klas durante e siman di dia 7 di april of durante henter e luna di april.
• Yamanda na tur gym of scolnan di deporte pa organisa algo special e luna aki pa motiva esunnan cu ta desea di join un gym haya un empuhe extra pa haci esaki. Algun ehempel ta organisa un ’open dag’, ‘free day pass’, duna descuento e luna aki pa clientenan nobo et cetera.
• Dia 6 di april ta duna inicio na e luna di movecion pa medio di un actividad riba linear park cuminsando for di 7’or y cual ta dura te cu 10’or di mainta. Nos enfoke e dia aki ta bay ta un dia di actividad hunto cu famia. Nos tin diferente premio pa mucha cu participa. Algun actividad ta:
• Weganan pa mucha y famia cu premio;
• Bus di Salud tey presente pa haci screening di salud;
• Sportsmassage gratis;
• PriceSmart tey cu informacion y un trampoline pa e muchanan haci uso gratis di dje;
• Footfit ta presente pa malcria e pianan y duna informacion di sapato adecua;
• Oportunidad pa haci test cu un acelerometer;
• Fitness test;
• Demostracion di Smoovey y Capoeira.
• Desde dialuna 7 di april te cu fin di april IBiSA ta ofrese na tur empresa interesa, un instructor di deporte pa duna 30 minut di actividad fisico na pia di trabou. Por yama IBiSA na 582-4987 pa reserva lugar pa bo empresa.
• Dia 10 di april e Bus di Salud ta staciona for di 1’or di merdia pa 8’or di anochi na San Nicolas Sport Center.
• Dia 11 di april e Bus di Salud ta staciona riba parkeerplaats di Compleho Deportivo Guillermo Prospero Trinidad di 1’or di merdia pa 8’or di anochi.
• Diasabra dia 12 di april tin diferente actividad deportivo na San Nicolas Sport Center cuminsando for di 5:30 di atardi pa 7:30 di anochi caminda un y tur ta bon bini.
• IBiSA ta presente pa organisa diferente weganan riba beach durante vacacion escolar di pasco grandi na e beachnan di Arashi dia 22 di april y dia 24 di april na Baby Beach. Horario ta di 5’or di atardi pa 7’or di anochi.
• E Luna di April, Luna di Movecion ta wordo clausura cu un bataya di bowling entre e sector salud. Ken lo ta e mihor? AZV, SVB, Ministerio di Salubridad y Deporte, Departamento di Salubridad Publico, Horacio Oduber Hospitaal, ImSan ta bataya pa hiba e titulo maximo den bowling den e sector salud di Aruba. Keda pendiente pa invitacion y inscripcion.
IBiSA ta invita un y tur pa cuminsa participa na nos eventonan den luna di april y asina (cuminsa) haci actividad fisico pa mantencion y mehoracion di salud.
Tambe nos ta invita un y tur pa participa na e caminata ‘Actividad Fisico: E Gol di Oro pa Salud’ cu ta tuma lugar dia 6 di april cuminsando pa 7’or di mainta riba linear Park. Inscripcion ta Awg. 5,- y ta dura henter e siman aki na oficina di IBiSA.


text:
ORANJESTAD, 22 juni 2021. Segun resumen di awe 2 persona a recupera, a registra total 4 caso nobo di Covid-19, di cual tur ta residente. E cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 359 test. 'Positivity rate' entre nos residentenan ta 5%.
Casonan activo pa awe ta 31, cantidad di fayecido relaciona cu Covid-19 ta 107.
Cantidad di persona vacuna ta 67000 cuta representa 67% di nos grupo di meta 18+


text:
Añanan anterior mi a sinta ku un hende interesá pa subi lista promé biaha. E a start bisa ku e ta bon pa 500 voto. Mi promé pregunta tabata:”Ki tipo di antepasado bo ke ta pa generashonnan ku lo tei dia abo tin tempu kaba ku bo a pasa pa un mihó bida”?
Awe fásilmente ta maldishoná nos antepasadonan pa nan desishonnan robes i inhumano manera sklabitut, kolonialismo, genosidionan religioso, rasismo institushonalisá, diskriminashon kontra hende muhé i un grupo grandi di minoria. Nos ku awe ta indigná riba e antepasadonan, no ta tei pa laga nos bos resoná. Tampoko nos por hiba nan dilanti, pasombra nan no ta na bida mas.
Echo ta ku meskos ku e antepasadonan ariba menshoná, nos tambe tin awe den nos man desishonnan ku lo influensiá bida di miles di mión di hende ku ainda mester nase i ku awe no tin bos, derechi ni representashon.
Ki tipo di legado nos ke laga? Ki desishon nos ta tuma awe pa ku kambio di klima, dependensia riba kombustibel fósil, diskriminashon di LGBTQ, un poblashon kada biaha mas chikí i mas bieu, “inteelt”, inklushon, desigualdat, djis pa menshoná algun?
Jonas Salk, inventor di e vakuna kontra polio (1953), kousante di miónes di morto i parálisis, a bisa ku e no a pidi patènt pa su vakuna loke lo a hasié riku. E a preferá duna su invento na futuro generashonnan. Awe, polio ta praktikamente eradiká.
Jonas Salk a preferá bienestar pa tur, inkluso esnan ku ainda mester bin, riba ganashi riba korto plaso. Ta fásil primintí shelu i tera na esnan ku tei pasombra nan por vota pa bo. Bo legado sinembargo ta dependé kiko bo a hasi p’esnan ku no a nase ainda, ku ainda no tin ni bos ni derechi di voto. Nos mester di kandidatonan ku un panorama fihá riba futuro, ku ta komprondé ku nos no por sigi komprometé futuro di esnan ku despues lo habitá nos isla i nos mundu.
Willemstad, Kòrsou